text:
Nasala nini mpo baboti bápesaka ngai konfianse?
Oyo okoki kosala
Kanisá naino: Mbala mingi, bizaleli na yo etindaka baboti na yo báboya kopesa yo konfianse?
Na ndakisa, ntoma Paulo akomaki boye: “
Tolingi kozala sembo na makambo nyonso.” (Baebre 13:18) Omituna boye: ‘Namonisaka ete nazali sembo soki esɛngi nayebisa baboti na ngai esika nazali kokende mpe makambo oyo nazali kosala?’
Lori
“
Nazalaki kotindela mwana mobali moko oyo nazalaki kolinga mingi bamesaje na ordinatɛrɛ to na telefone na kobombana. Baboti na ngai bamonaki yango mpe bayebisaki ngai natika. Nayebisaki bango ete nakotika, kasi natikaki te. Ekobaki bongo mbula mobimba. Nazalaki kaka kotindela mwana mobali yango bamesaje, baboti na ngai bayaki koyeba yango lisusu, nasɛngaki bolimbisi mpe nayebisaki bango ete nakotika, kasi nazalaki kozongela kaka. Lokola nazalaki kotika te, baboti na ngai bazalaki lisusu kopesa ngai konfianse te!”
Okanisi mpo na nini baboti ya Lori bazalaki lisusu kopesa ye konfianse te?
Soki ozalaki papa to mama ya Lori, olingaki kosala nini, mpe mpo na nini?
Ndenge nini Lori akokaki komonisa ete abongi kotyelama motema ntango kaka baboti na ye bayebisaki ye likambo yango?
Beverly
“
Baboti na ngai bazalaki kopesa ngai konfianse te na likambo etali bana mibali, kasi sikoyo nayebi mpo na nini. Nazalaki seresere na bana mibali mibale oyo bazalaki mikóló na ngai ya mbula mibale. Nazalaki kolekisa ngonga mingi ná bango na telefone, mpe ntango tozalaki kokutana ná baninga mosusu, nazalaki kosolola kaka ná bango, kasi ná bato mosusu te. Baboti na ngai babɔtɔlaki ngai telefone mpo na sanza moko, mpe bazalaki kotika te ete nakende bisika oyo bana mibali yango bakokaki kozala.”
Soki ozalaki papa to mama ya Beverly, olingaki kosala nini, mpe mpo na nini?
Okanisi ete mibeko oyo baboti ya Beverly batyelaki ye ezalaki makasi mingi? Soki ezali bongo, mpo na nini?
Beverly akokaki kosala nini mpo baboti na ye bápesa ye lisusu konfianse?
Oyo okoki kosala mpo baboti bápesa yo lisusu konfianse
Oyo okoki kosala
Ya liboso, luká koyeba makambo oyo baboti na yo bapesaka yo lisusu konfianse te.
Kozongaka ndako na ngonga oyo batyeli ngai
Kokokisaka makambo oyo nalobaka
Kotosaka ngonga
Kosalelaka mbongo malamu
Kosalaka misala ya ndako
Kolamuka na ngonga ya malamu
Kobatelaka shambrɛ na ngai pɛto
Kolobaka solo
Kolekisaka ndelo te na kosalela telefone to ordinatɛrɛ
Kondima mabe na ngai mpe kosɛnga bolimbisi
Makambo mosusu
Ya mibale, zwá ekateli. Omityela mokano ya komonisa ete obongi kotyelama motema na makambo oyo otye oponi. Landá toli oyo ya Biblia: ‘
Bólongola bomoto ya kala oyo eyokani na etamboli na bino ya liboso.’ (Baefese 4:22) Na nsima, bato bakomona polele ete ozali kobongwana, ata mpe baboti na yo.—1 Timote 4:15.
Ya misato, yebisá baboti na yo ekateli na yo. Na esika omilelaka ete basengeli kopesa yo konfianse mingi, tuná bango na limemya nyonso nini osengeli kosala mpo bákóma kotyela yo motema.
Likebisi: Kokanisa te ete baboti na yo bakobongola makanisi mbala moko. Na ntembe te, balingi naino koyeba malamu soki okokokisa makambo oyo olobi. Na ntango wana, monisá ete obongi kotyelama motema. Na nsima, baboti bakoki kopesa yo konfianse mpe bonsomi mingi. Yango esalemaki mpo na Beverly, oyo tolobelaki liboso. Alobi boye: “Kozwa konfianse ya moto ezali mpasi koleka kobungisa yango. Sikoyo, bakómi kopesa ngai konfianse, mpe ez’osala ngai bien!”
Makambo ya ntina: Soki ozali komonisa ete obongi kotyelama motema, bakopesa yo konfianse oyo ozali na yango mposa.


c: text/html

text:
LISOLO YA TITRE YA EZIPELI | BAANZELU—BAZALAKA MPENZA? KOYEBA YANGO EZALI NA NTINA?
Baanzelu—Bakoki kosalisa yo to kosala yo mabe?
Mokolo moko ya lomingo nsima ya midi, Kenneth ná Filomena, oyo bafandaka na Curaçao, bakendaki kotala mobali moko ná mwasi na ye oyo bayekolaka na bango Biblia.
Kenneth alobi: “Ntango tokómaki kuna, ndako ezalaki ya kokanga mpe motuka ezalaki te. Kasi likanisi moko eyelaki ngai nabenga mwasi yango na telefone.”
Mwasi yango ayambaki telefone mpe alobaki ete mobali na ye akendaki mosala. Kasi, ntango ayebaki ete Kenneth ná Filomena bazali libándá, ayaki kofungola porte mpe ayebisaki bango bákɔta na ndako.
Bamonaki mbala moko ete mwasi yango autaki kolela. Ntango Kenneth azalaki kosala libondeli mpo bábanda koyekola, mwasi yango abandaki lisusu kolela. Na yango, Kenneth ná Filomena batunaki ye na boboto nyonso likambo nini ezali kotungisa ye.
Mwasi yango alobaki na bango ete alingaki komiboma kaka na nsima ya midi wana, mpe abandaki kokomela mobali na ye mokanda mpo na koyebisa ye ntina oyo amibomi; kasi, atikaki kokoma ntango Kenneth abengaki ye na telefone. Ayebisaki bango ete azali konyokwama na makanisi, mpe bandeko yango batángelaki ye bavɛrsɛ ya Biblia mpo na kobɔndisa ye. Libɔndisi yango ebikisaki bomoi na ye.
Kenneth alobi: “Topesaki Yehova matɔndi ndenge atindaki biso tósalela telefone, mbala mosusu na nzela ya anzelu to elimo santu na ye, mpo tóbenga mwasi wana oyo azalaki na mawa mpe azangaki elikya mpe tósalisa ye!” *
Ebongi mpenza ete Kenneth ná Filomena bándima ete Nzambe nde asalelaki anzelu to elimo santu (nguya na ye oyo esalaka mosala) mpo na kosalisa bango? To Kenneth abengaki kaka tiká abenga?
Toyebi mpenza te. Kasi toyebi ete Nzambe asalelaka baanzelu na ye mpo na kosalisa bato báyeba ye. Na ndakisa, Biblia elobi ete Nzambe asalelaki anzelu moko oyo ayebisaki Filipe, mopalanganisi ya nsango malamu, akende kosalisa mokonzi moko ya Etiopi, oyo azalaki na mposa ya koyeba Nzambe malamumalamu.—Misala 8:26-31.
Mangomba mingi eteyaka ete baanzelu bazalaka, mpe ete baanzelu yango mosusu batindamaka mpo na kokokisa mokano ya Nzambe to babatelaka moto mokomoko. Bato mingi bandimaka ete baanzelu bazalaka mpe ete bakoki mpenza kosalisa bango to kosala bango mabe. Kasi, basusu mpe balobaka ete baanzelu bazalaka te.
Baanzelu bazalaka mpenza? Soki bazalaka, bautá wapi? Biblia elobi nini mpo na baanzelu? Bakoki kosalisa yo to kosala yo mabe? Tótalela likambo yango.
^ par. 8 Yehova ezali nkombo ya Nzambe ndenge ezali na Biblia.—Nzembo 83:18.

robotstxt: allowed

filter: keep


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Ezera 5:1-17
5 Mpe mosakoli Hagai+ ná Zekaria+ mwana ya mwana ya Ido+ mosakoli, basakwelaki Bayuda oyo bazalaki na Yuda mpe na Yerusaleme, na nkombo+ ya Nzambe ya Yisraele oyo azalaki kokamba bango.+2 Na ntango yango nde Zerubabele+ mwana ya Shealatiele+ ná Yeshua+ mwana ya Yehozadake batɛlɛmaki mpe babandaki kotonga lisusu ndako ya Nzambe, oyo ezalaki na Yerusaleme; mpe basakoli ya Nzambe+ bazalaki na bango mpo na kopesa bango lisalisi.3 Na ntango yango Tatenai+ guvɛrnɛrɛ ya ngámbo mosusu ya Ebale,+ Shetare-bozenai ná baninga na bango ya mosala bayaki epai na bango, mpe talá oyo bazalaki koloba na bango: “Nani apesi bino etinda ya kotonga ndako oyo mpe kosilisa eloko oyo ya mabaya minene?”+4 Bongo balobaki na bango ete: “Mibali makasi oyo bazali kotonga ndako oyo, nkombo na bango banani?”5 Mpe liso+ ya Nzambe na bango ezalaki likoló+ ya mikóló ya Bayuda, mpe bapekisaki bango mosala te tii lapolo ekende epai ya Dariuse mpe mokanda ya mokonzi ezonga mpo na likambo yango.6 Talá maloba+ ya mokanda oyo Tatenai+ guvɛrnɛrɛ ya ngámbo mosusu ya Ebale,+ Shetare-bozenai+ ná baninga na ye ya mosala,+ baguvɛrnɛrɛ ya mike oyo bazalaki na ngámbo mosusu ya Ebale, batindelaki mokonzi Dariuse;7 batindelaki ye liloba, mpe ekomamaki boye na kati na yango:“Epai ya mokonzi Dariuse:“Kimya nyonso ezala na yo!+8 Tiká mokonzi ayeba ete tokendaki na etúká oyo eyangelami+ ya Yuda na ndako ya Nzambe monene,+ mpe yango ezali kotongama na mabanga minene oyo bazali kobalola mpo na kotya yango na bisika na yango, mpe mabaya ezali kotyama na bifelo; mpe mosala yango ezali kosalema na molende mpenza mpe ezali kokende liboso.9 Bongo totunaki mikóló yango. Talá oyo tolobaki na bango: ‘Nani apesi bino etinda ya kotonga ndako oyo mpe kosilisa eloko oyo ya mabaya minene?’+10 Mpe lisusu totunaki bango bankombo na bango, mpo tóyebisa yo yango, mpo tókoma bankombo ya mibali makasi oyo bazali kokamba bango.+11 “Mpe talá liloba oyo bazongiselaki biso: ‘Tozali basaleli ya Nzambe ya likoló mpe ya nse,+ mpe tozali kotonga lisusu ndako oyo etongamaki bambula mingi liboso, oyo mokonzi monene ya Yisraele atongaki mpe asilisaki.+12 Kasi, lokola batata na biso basilikisaki+ Nzambe ya likoló, ye apesaki+ bango na lobɔkɔ ya Nebukadenezare+ mokonzi ya Babilone, Mokaladea,+ mpe abukaki ndako oyo+ mpe amemaki bato na mboka mopaya, na Babilone.+13 Atako bongo, na mbula ya liboso ya Siruse+ mokonzi ya Babilone, mokonzi Siruse apesaki etinda ya kotonga lisusu ndako oyo ya Nzambe.+14 Mpe lisusu bisaleli+ ya wolo mpe ya palata ya ndako ya Nzambe oyo Nebukadenezare abimisaki na tempelo, oyo ezalaki na Yerusaleme, mpe amemaki yango na tempelo ya Babilone,+ mokonzi+ Siruse abimisaki yango na tempelo ya Babilone, mpe epesamaki epai ya Sheshebazare,+ nkombo ya moto oyo ye akómisaki guvɛrnɛrɛ.+15 Mpe alobaki na ye ete: “Zwá bambɛki oyo.+ Kende, tyá yango na tempelo oyo ezali na Yerusaleme, mpe ndako ya Nzambe etongama lisusu na esika na yango.”+16 Ntango Sheshebazare yango akómaki, atyaki miboko ya ndako ya Nzambe,+ oyo ezali na Yerusaleme; mpe banda ntango wana tii sikoyo ezali kotongama lisusu, kasi esili naino te.’+17 “Mpe sikoyo soki emonani malamu na miso ya mokonzi, tiká bálukaluka+ na ndako ya biloko ya motuya ya mokonzi oyo ezali kuna na Babilone, mpo na koyeba soki ezali solo ete mokonzi Siruse apesaki etinda+ ya kotonga lisusu ndako yango ya Nzambe na Yerusaleme; mpe tiká mokonzi atindela biso ekateli na ye na likambo yango.”


text:
Olingi koyoka botángi ya lisolo oyo na %%?
BIBLIA EBONGOLAKA BATO
Nalɛmbaki bomoi oyo nazalaki na yango
Nalɛmbaki bomoi oyo nazalaki na yango
Basalisaki Dmitry abongola bomoi na ye mpe akómaki na esengo ya solosolo.
Makambo mosusu
BIYANO NA MITUNA YA BIBLIA
Osí omituná soki ‘Bomoi ezali na ntina nini? Talá biyano oyo Biblia epesi na motuna yango.
NSANGO MALAMU OYO EUTI NA NZAMBE!
Biblia emonisi ntina oyo Nzambe akelaki mabele, ntango nini bampasi ekosila, mpe nini ekokómela mabele mpe bato na mikolo ezali koya.
LAMUKÁ!
Talá batoli ya Biblia oyo ekoki kosalisa yo otalela masanga na ndenge oyo ebongi.
Tindá
Tindá
KOSALELA BATOLI YA BIBLIA
Lingala
Nalɛmbaki bomoi oyo nazalaki na yango
https://assetsnffrgf-a.akamaihd.net/assets/m/502015502/univ/art/502015502_univ_sqr_xl.jpg


text:
INDONÉSIE
Bamisionɛrɛ mosusu bayei
Na mokolo ya 09/07/1964, biro oyo etalelaka makambo ya bosembo na Indonésie ekomaki ebongiseli ya Batatoli ya Yehova (Association des étudiants de la Bible) na buku ya Leta. Kasi liboso bandeko básala mosala na bango na bonsomi nyonso, basengelaki kokomama mpe na buku ya Leta na biro oyo etalelaka makambo ya losambo. Bakonzi ya biro yango batunaki toli na biro monene oyo etalelaka makambo ya mangomba ya bokristo. Bato oyo bazalaki kosala kuna bazalaki bandimi ya Lingomba ya Protesta mpe bazalaki koyina mpenza Batatoli ya Yehova.
Mokolo moko ndeko moko akutanaki na mokonzi moko monene oyo azalaki kosala elongo na biro oyo etalelaka makambo ya losambo. Na masolo, bamonaki ete bautá mboka moko mpe basololaki malamu na monɔkɔ ya mboka. Ntango ndeko yango ayebisaki mokonzi wana mokakatano oyo Batatoli bakutani na yango na biro monene oyo etalelaka makambo ya mangomba ya bokristo, mokonzi yango abongisaki makambo mpo bandeko misato bákende kosolola mbala moko na ministre, oyo azalaki Mizilma moko ya boboto. Na mokolo ya 11/05/1968, ministre abimisaki mobeko moko oyo endimaki Batatoli ya Yehova lokola lingomba mpe emonisaki ete bazali na lotomo ya kosala mosala na bango na Indonésie.
Mokonzi wana andimaki mpe kosala na esika ya biro monene oyo etalelaka makambo ya mangomba ya bokristo mpo Batatoli ya Yehova ya bikólo mosusu bázwa viza ya misionɛrɛ. Na lisalisi ya mokonzi wana ya makanisi malamu, na bambula oyo elandaki bamisionɛrɛ 64 bazwaki ndingisa ya kokɔta na Indonésie.
Na 1968, bamisionɛrɛ ná babongisi-nzela monene soki 300 mpe basakoli koleka 1 200 bazalaki kosakola nsango malamu na Indonésie. Bamisionɛrɛ yango balakisaki bandeko makambo mingi mpenza. Yango esalaki ete mosala ekola nokinoki. Makambo oyo bandeko bayekolaki esalisaki bango mingi na minyoko oyo eyaki nsima.
Bakonzi ya mangomba bazwi “likabo mpo na fɛti ya Noele”
Na 1974, biro monene oyo etalelaka makambo ya mangomba ya bokristo ezongelaki lisusu kosala nyonso mpo na kopekisa mosala ya Batatoli ya Yehova. Mokambi monene ya biro yango atindaki mikanda na biro oyo etalelaka makambo ya losambo na etúká mokomoko mpo na koyebisa ete Batatoli ya Yehova bayebani na Leta te. Asɛngaki bakonzi ya bitúká yango bápesa Batatoli etumbu soki babimisi “mindɔndɔ”
Kaka na eleko yango, ebongiseli oyo etalelaka mangomba ya mokili mobimba [Conseil œcuménique des Églises (COE)] ekanisaki kosala likita monene na Jakarta; Bamizilma bamonaki ete kosala bongo ezalaki kotumola bango mpe koluka makambo. Lokola yikiyiki ekɔtaki mingi, ebongiseli wana emonaki malamu ete likita yango esalema te. Kasi, koluka kokómisa bato mosusu bakristo ekómaki kobimisa matata makasi, mpe bato mingi ya politiki bakómaki komitungisa. Bakonzi ya mangomba balukaki komemisa Batatoli ya Yehova ngambo na ndenge bamilelaki mpo na mosala ya kosakola. Yango etindaki bakonzi mingi ya Leta bákóma na makanisi mabe mpo na Batatoli ya Yehova.
Na sanza ya zomi na mibale ya 1975, na kati ya yikiyiki wana ya makambo ya losambo, Indonésie ezwaki Timor oriental, oyo Portugal ezalaki koyangela liboso. Sanza nsambo na nsima, Timor oriental ekómaki eteni ya Indonésie, bolingo ya ekólo ekómaki lisusu makasi. Bandeko baboyaki kokɔta na makambo ya politiki, kosala mosala ya soda, to kopesa bendele losako; likambo yango engalisaki nkanda ya bakonzi minene ya basoda. (Mat. 4:10; Yoa. 18:36) Mpo na kolimwisa Batatoli ya Yehova, bakonzi ya mangomba bakómaki kotya guvɛrnema mbamba enyokola bango. Nsukansuka, na katikati ya sanza ya zomi na mibale na 1976, bakonzi ya mangomba bazwaki “likabo mpo na fɛti ya Noele”: guvɛrnema eyebisaki ete mosala ya Batatoli ya Yehova epekisami.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Loyembo ya Salomo 2:1-17
2 “Nazali na ngai fololo safra+ mpamba ya mokili patatalu ya bokula,+ fololo lísi ya mabwaku ya patatalu.”+2 “Lokola fololo lísi na kati ya matiti ya nzubɛnzubɛ, moninga na ngai ya mwasi azali mpe bongo na kati ya bana basi.”+3 “Lokola nzete ya pɔme+ na kati ya banzete ya zamba, bolingo na ngai azali mpe bongo na kati ya bana mibali.+ Nayokaka mposa makasi ya elili na ye, mpe nafandaka kuna, mpe mbuma na ye ezalaka elɛngi na monɔkɔ na ngai.4 Amemaki ngai na ndako ya vinyo,+ mpe bɛndɛlɛ+ na ye oyo ezalaki kopɛpa likoló na ngai ezalaki bolingo.+5 Bópesa ngai lisusu makasi na bagato ya mbuma ya vinyo,+ bólendisa ngai na bapɔme; mpo nabɛli maladi ya bolingo.+6 Lobɔkɔ na ye ya mwasi ezali na nse ya motó na ngai; mpe lobɔkɔ na ye ya mobali—ezingi ngai.+7 Nalapisi bino ndai,+ Ee bana basi ya Yerusaleme, na nkombo ya bamboloko+ ya basi to na nkombo ya banyama ebengami bishe+ ya esobe, ete bómeka te kolamwisa to kotumola bolingo kati na ngai tii ntango yango moko ekolinga.+8 “Mongongo ya bolingo na ngai!+ Talá! Ye wana azali koya,+ azali komata bangomba, azali kopumbwa na bangomba mike.9 Bolingo na ngai azali lokola mboloko+ to mwana ya banyama ebengami serfe. Talá! Ye wana atɛlɛmi na nsima ya efelo na biso, azali kotalatala na maninisa, azali kobwaka liso na bakiyungulu ya maninisa.+10 Bolingo na ngai ayanoli mpe alobi na ngai boye: ‘Tɛlɛmá, moninga na ngai ya mwasi, wa ngai wa bonzenga,+ yaká na yo.+11 Mpo, talá! eleko ya mbula+ eleki, mbula makasi esili, ekei na yango.12 Bafololo ebimi na mokili,+ ntango ekoki mpo na kobongisa bitape ya nzete ya vinyo na ekateli,+ mpe mongongo ya ebenga ya zamba+ eyokani na mokili na biso.13 Mpe nzete ya figi+ etelisi bafigi na yango ya ebandeli;+ mpe banzete ya vinyo etondi na bafololo, ebimisi nsolo na yango ya kitoko. Tɛlɛmá, yaká, Ee moninga na ngai ya mwasi,+ wa ngai wa bonzenga, yaká na yo.14 Ee ebenga+ na ngai, na bisika ya kobombama na libanga, na esika oyo ebombamá ya nzela oyo ekitá makasi, lakisá ngai ndenge nzoto na yo ezali,+ yokisá ngai mongongo na yo, mpo mongongo na yo ezali elɛngi mpe ndenge nzoto na yo ezali, ezali kitoko.’”+15 “Bókangela biso bagambala,+ bagambala ya mike oyo ezali kobebisa bilanga ya vinyo, mpo bilanga na biso ya vinyo etondi na bafololo.”+16 “Bolingo na ngai azali wa ngai mpe ngai nazali wa ye.+ Azali kobatela bampate+ na kati ya bafololo lísi.+17 Liboso ete mopɛpɛ ya moi epɛpa mokemoke mpe bilili elimwa, baluká, Ee bolingo na ngai; zalá lokola mboloko+ to lokola mwana ya banyama ebengami serfe likoló ya bangomba ya kokabwana.


text:
Komelá biso
Tozali na esengo ya kosalisa bato oyo basepelaka na Biblia to na mosala na biso na mokili mobimba. Finá esika moko oyo olingi awa na nse mpo na kokutana na Batatoli ya Yehova ya mboka na bino.
Luká dati ya Ekaniseli ya liwa ya Yesu mpo na mbula oyo ezali koya
Luká esika Batatoli ya Yehova bakosala liyangani moko monene
Bengá na telefone to komelá biso na baadrɛsi oyo ezali wana na nse
Îles Salomon
Jehovah’s Witnesses of the Solomon Islands
PO Box 166
HONIARA
ÎLES SALOMON
+677 22241
Ngonga ya mosala
Lundi tii Vendredi
8:00 tii 17:00


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
1 Petro 4:1-19
4 Yango wana, lokola Kristo anyokwamaki na nzoto,+ bino mpe bólɛngɛla makanisi na bino ndenge wana;+ mpo moto oyo anyokwami na nzoto atiki masumu,+2 mpo alekisa ntango oyo etikali ya bomoi na ye ya bomoto,+ mpo na kokokisa bamposa ya bato lisusu te, kasi nde mokano ya Nzambe.+3 Mpo ntango+ oyo esili koleka ekoki bongo oyo bino bosalaki mokano ya bikólo+ ntango botambolaki na misala ya etamboli ya nsɔni,+ na bamposa makasi, na kolekisa ndelo na vinyo,+ na bafɛti ya lokoso, na komɛla mingi, mpe na losambo mabe ya bikeko.+4 Lokola bozali komikɔtisa elongo na bango lisusu te na libulu wana ya pɔtɔpɔtɔ ya bomoi ya mbindo,+ bazali kobulungana mpe kofinga bino.+5 Kasi bato yango bakozongisa monɔkɔ epai ya moto+ oyo alingi kosambisa baoyo bazali na bomoi mpe baoyo bakufá.+6 Ya solo, ezali mpo na ntina wana nde nsango malamu esakolamaki mpe epai ya bakufi,+ mpo, na miso ya bato, básambisama na makambo oyo ezali komonana libándá+ kasi bázala na bomoi na elimo+ na miso ya Nzambe.7 Kasi nsuka ya makambo nyonso ekómi pene.+ Yango wana, bózala bato ya makanisi malamu+ mpe bózala na bokɛngi, bóbondelaka mpenza.+8 Likambo eleki ntina mpenza, bólinganaka makasi,+ mpo bolingo ezipaka ebele ya masumu.+9 Bóyambanaka na koimaima te.+10 Na kotalela lolenge oyo moto na moto azwi likabo, bósalela yango mpo na kosalelana lokola bakapita malamu ya boboto monene ya Nzambe oyo emonisami na ndenge mingi.+11 Soki moto azali koloba, aloba lokola nde ezali maloba mosantu+ ya Nzambe; soki moto azali kosalela bamosusu,+ asalela bango lokola moto oyo azali kotalela kaka makasi oyo Nzambe azali kopesa;+ mpo ete na makambo nyonso Nzambe azwa nkembo+ na nzela ya Yesu Kristo. Nkembo+ mpe nguya ezali ya ye libela na libela. Amen.12 Bandeko ya bolingo, bómitungisa te mpo na mɔtɔ oyo ezali na kati na bino, oyo ezali kopela mpo na komeka bino,+ lokola nde likambo ya kokamwa ezali kokwela bino.13 Kutu, bókoba nde kosepela+ mpo bozali komona mpasi oyo Kristo amonaki,+ mpo bósepela mpe bótonda na esengo mingi ntango nkembo na ye ekomonana.+14 Soki bazali kofinga bino mpo na nkombo ya Kristo,+ bozali bato ya esengo,+ mpo elimo ya nkembo, ɛɛ elimo ya Nzambe, ezali kofanda likoló na bino.+15 Nzokande, moko te na kati na bino anyokwama+ mpo azali mobomi-bato to moyibi to mosali-mabe to mpo azali moto oyo amikɔtisaka+ na makambo ya bato.16 Kasi soki azali konyokwama+ mpo azali mokristo, ayoka nsɔni te,+ kasi akoba nde kopesa Nzambe nkembo na ndenge azali na nkombo yango.17 Mpo oyo nde ntango oyo etyamá mpo lisambisi ebanda na ndako ya Nzambe.+ Nzokande soki ebandi libosoliboso na biso,+ bongo baoyo batosaka nsango malamu ya Nzambe te bakosuka ndenge nini?+18 “Mpe soki moyengebene azali kobika na mpasi,+ moto oyo atyolaka Nzambe mpe mosumuki akomonana wapi?”+19 Yango wana, tiká mpe baoyo bazali konyokwama na boyokani na mokano ya Nzambe bákoba kotika milimo na bango na mabɔkɔ ya Mozalisi moko ya sembo awa bazali kosala oyo ezali malamu.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yisaya 47:1-15
47 Ee ngɔndɔ, mwana mwasi ya Babilone,+ kitá mpe fandá na putulu.+ Ee mwana mwasi ya Bakaladea,+ fandá na mabele esika kiti ya bokonzi ezali te.+ Mpo okozwa lisusu te libaku ya kobengama moto oyo amesaná na makambo ya makasi te mpe oyo amesaná na bomɛngo.+2 Zwá enikelo ya mabɔkɔ+ mpe niká farini. Longolá litambala na yo.+ Longolá zambala ya molai.+ Monisá lokolo.+ Katisá bibale.3 Osengeli komonisa bolumbu na yo.+ Lisusu, nsɔni na yo esengeli komonana.+ Nakozongisa nde mabe,+ mpe nakokutana na moto moko te na boboto.4 “Moto oyo azali kosikola biso azali.+ Yehova ya mampinga nde nkombo na ye,+ Mosantu ya Yisraele.”+5 Ee mwana mwasi ya Bakaladea,+ fandá nyɛɛ+ mpe kɔtá na molili;+ mpo bato bakobenga yo lisusu te Mwasi oyo azali Nkolo+ ya Makonzi.+6 Nasilikelaki bato na ngai.+ Nakómisaki libula na ngai eloko mpamba,+ mpe napesaki bango na lobɔkɔ na yo.+ Oyokelaki bango mawa ata moke te.+ Okómisaki ekanganeli na yo kilo mingi epai ya mobange.+7 Mpe ozalaki se koloba: “Ngai nakozala kaka Mwasi oyo azali Nkolo,+ mpo na ntango oyo etyami ndelo te, ɛɛ, libela.” Otyaki makambo oyo na motema na yo te; okanisaki lisusu nsuka ya likambo yango te.+8 Mpe sikoyo yoká likambo oyo, yo mwasi oyo alingá bisengo, oyo afandi na kimya,+ oyo azali koloba na motema na ye ete: “Ngai nde, mpe moto mosusu azali te.+ Nakofanda te lokola mwasi oyo mobali akufá, mpe nakoyeba te eloko babengi kobungisa bana.”+9 Kasi na mokolo moko, makambo oyo mibale ekokwela yo pwasa:+ kobungisa bana mpe kozala mwasi oyo mobali akufá. Ekokwela yo mobimba mpenza,+ mpo na ebele ya misala na yo ya bonganga-nkisi, mpo na nguya nyonso ya bondɔki na yo—oyo eleki ndelo.+10 Mpe ozalaki se kotyela mabe na yo motema.+ Olobi: “Moto moko te azali komona ngai.”+ Bwanya na yo mpe boyebi na yo+—yango nde ebungisi yo nzela; mpe ozali se koloba na motema na yo: “Ngai nde, mpe moto mosusu azali te.”11 Mpe mpasi ekokwela yo mpenza; okoyeba nkisi moko te ya kopekisa yango. Mpe mokakatano ekokwela yo;+ okokoka te kopɛngola yango. Mpe libebi moko oyo omesená na yango te ekokwela yo pwasa.+12 Bongo tikalá kaka na bondɔki na yo mpe na ebele ya misala na yo ya bonganga-nkisi,+ oyo obomá na yango nzoto banda bolenge na yo; mpo mbala mosusu okozwa litomba, mpo mbala mosusu okoyokisa bato nsɔmɔ.13 Olɛmbi na ebele ya bapesi-toli na yo. Bátɛlɛma sikoyo mpe bábikisa yo, basambeli ya biloko oyo ezali na likoló, baoyo batalaka minzoto,+ baoyo, na basanza ya sika, bapesaka boyebi mpo na makambo oyo ekokwela yo.14 Talá! Bakómi lokola matiti ya blé.+ Mɔtɔ ekotumba bango.+ Bakobikisa molimo na bango te+ mpo ekima nguya ya lolemo ya mɔtɔ.+ Mɔtɔ ya makala mpo bato báyɔta ekozala te, kongɛnga ya mɔtɔ mpo bato báfanda liboso na yango ekozala te.15 Ndenge wana nde bakokóma epai na yo, balengoli+ na yo oyo obomaki nzoto elongo na bango banda bolenge na yo. Bakoyengayenga mpenza, moto na moto na etúká na ye moko. Moto ya kobikisa yo akozala te.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Zekaria 4:1-14
4 Mpe anzelu oyo azalaki kosolola na ngai azongaki mpe alamwisaki ngai, ndenge balamwisaka moto na mpɔngi.+2 Bongo alobaki na ngai ete: “Ozali komona nini?”+Mpe nalobaki ete: “Namoni, mpe talá! etɛlɛmiselo ya miinda, esalemi mobimba na wolo,+ ná kibakuli na nsɔngɛ na yango. Mpe miinda nsambo na yango ezali likoló na yango, ɛɛ nsambo;+ mpe miinda oyo ezali na nsɔngɛ na yango ezali na batiyo nsambo.3 Mpe banzete mibale ya olive ezali pene na yango,+ moko na lobɔkɔ ya mobali ya kibakuli mpe moko na lobɔkɔ na yango ya mwasi.”4 Bongo nayanolaki mpe nalobaki na anzelu oyo azalaki kosolola na ngai: “Nkolo na ngai, biloko oyo elimboli nini?”+5 Bongo anzelu oyo azalaki kosolola na ngai ayanolaki mpe alobaki na ngai ete: “Oyebi mpenza ndimbola ya biloko oyo te?”Mpe nalobaki ete: “Nayebi te, nkolo na ngai.”+6 Bongo ayanolaki mpe alobaki na ngai ete: “Liloba oyo Yehova alobi na Zerubabele, yango oyo: ‘“Na limpinga ya basoda te,+ na nguya mpe te,+ kasi nde na elimo na ngai,”+ Yehova ya mampinga alobi bongo.7 Ee ngomba monene, yo nani?+ Liboso ya Zerubabele+ okokóma mokili moko ya patatalu. Mpe ya solo, ye akobimisa libanga ya motó.+ Bato bakobelela+ yango ete: “Kitoko mpenza! Kitoko mpenza!”’”+8 Mpe liloba ya Yehova eyelaki ngai lisusu ete:9 “Mabɔkɔ ya Zerubabele etye moboko ya ndako oyo,+ mpe mabɔkɔ na ye kaka nde ekosilisa yango.+ Mpe okoyeba ete Yehova ya mampinga ye moko nde atindi ngai epai na bino.+10 Mpo nani atyoli mokolo ya makambo ya mike?+ Mpe bakosepela+ mpenza mpe bakomona nsinga ya nivo na lobɔkɔ ya Zerubabele. Miso yango nsambo ezali miso ya Yehova.+ Yango ezali kotambola epai na epai na mabele mobimba.”+11 Mpe nayanolaki mpe nalobaki na ye ete: “Banzete wana mibale ya olive oyo ezali na lobɔkɔ ya mobali ya etɛlɛmiselo ya miinda mpe na lobɔkɔ na yango ya mwasi elimboli nini?”+12 Bongo nayanolaki mpe nalobaki na ye mbala ya mibale ete: “Maboke mibale ya bitape ya banzete ya olive, oyo ezali kosopa eloko ya wolo na kati na yango na batiyo mibale ya wolo, ezali nini?”13 Bongo alobaki na ngai ete: “Oyebi mpenza ndimbola ya biloko wana te?”Mpe nalobaki ete: “Nkolo na ngai, nayebi te.”+14 Bongo alobaki ete: “Yango ezali bato mibale oyo batyami mafuta+ oyo bazali kotɛlɛma pene na Nkolo ya mabele mobimba.”+


text:
Ndenge nini Batatoli ya Yehova batalelaka siansi?
Tozalaka na limemya na makambo oyo siansi esalaka mpe tondimaka makambo oyo siansi ebimisaka soki ezali na makambo oyo endimisi yango.
Diksionɛrɛ moko (Collins Cobuild Advanced Learner’s English Dictionary) elobi boye: “Siansi ezali boyekoli ya biloko oyo ezalaka na likoló to na mabele mpe boyebi oyo tozwaka na boyekoli yango.” Atako Biblia ezali buku ya siansi te, elendisaka bato báyekola biloko oyo Nzambe akelá mpe bázwa matomba na makambo mosusu oyo bato ya siansi babimisaka. Tótalela mwa bandakisa oyo:
Astronomi: “Bótombola miso na bino likoló mpe bómona. Nani azalisaki biloko oyo nyonso? Ezali Moto oyo abimisaka limpinga na yango na kolanda motángo na yango mpenza, abengaka yango nyonso na nkombo.”—Yisaya 40:26.
Bioloji: Salomo “azalaki kolobela banzete, banda na sɛdrɛ oyo ezali na Libá tii na nzete ya izope oyo ebimaka na efelo; mpe azalaki kolobela banyama mpe bikelamu oyo epumbwaka mpe biloko oyo etambolaka mpe mbisi.”—1 Bakonzi 4:33.
Minganga: “Bato ya nzoto kolɔngɔnɔ bazalaka na mposa ya monganga te, kasi nde baoyo bazali kobɛla.”—Luka 5:31.
Meteo: “Okɔtá nde na bandako ya kobomba nɛjɛ, to omonaka ata bandako ya matandala, . . . ? Wapi, sikoyo, nzela epai . . . mopɛpɛ ya ɛsti epanzanaka na mabele?”—Yobo 38:22-24.
Mikanda na biso emonisaka ete tozalaka na limemya na siansi mpo ezalaka na masolo oyo elobelaka biloko oyo Nzambe akelá mpe makambo oyo siansi esalaka. Baboti oyo bazali Batatoli ya Yehova balendisaka bana na bango bátánga kelasi mpo báyeba malamu biloko oyo ezali na mokili. Batatoli ya Yehova mosusu bayekolaka makambo ya siansi; na ndakisa bioloji, matematiki mpe fiziki.
Siansi ezali na ndelo
Tondimaka te ete siansi ekoki kopesa biyano na mituna nyonso oyo bato batunaka. * Na ndakisa bato ya geoloji balukaka koyeba soki mabele esalemá na biloko nini mpe bato ya bioloji bayekolaka ndenge nzoto ya moto ezalaka. Kasi mpo na nini mabele ebongisamá malamumalamu mpenza mpo bomoi ezala mpe mpo na nini biteni ya nzoto esalaka mpenza na boyokani?
Tomoni ete kaka Biblia nde epesi biyano oyo ebongi na mituna yango. (Nzembo 139:13-16; Yisaya 45:18) Yango wana, tondimi ete mpo moto azwa formasyo ya malamu, esɛngi ayekola siansi ná Biblia.
Na bantango mosusu emonanaka lokola siansi eyokanaka te na Biblia. Emonanaka bongo soki bato bakangi ntina te ya makambo mosusu oyo Biblia eteyaka. Na ndakisa, Biblia eteyaka te ete Nzambe akelaki mabele na boumeli ya mikolo motoba ya ngonga 24.—Ebandeli 1:1; 2:4.
Makanisi mosusu oyo bato mingi bamonaka ete ezali ya siansi, ezalaka mpenza te na makambo oyo endimisi yango mpe bato minene mosusu ya siansi baboyaka yango. Na ndakisa, lokola biloko oyo ezali na mokili emonisaka ete moto moko ya mayele mpenza nde akelá yango, tondimaka makanisi ya bato mingi ya bioloji, chimie mpe bato mosusu oyo bamoni ete evolisyo te nde ebimisá bikelamu ya bomoi na nzela ya mbongwana ya mbalakaka mpe komesana na esika.
^ par. 10 Erwin Schrödinger, moto moko ya fiziki na Autriche oyo azwaki mbano babengi prix Nobel akomaki ete siansi “ekangaka monɔkɔ na makambo nyonso . . . oyo tozalaka mpenza na mposa na yango, oyo ezalaka na ntina mpenza mpo na biso.” Albert Einstein mpe alobaki: “Makambo ya mpasi oyo tokutanaki na yango eteyaki biso ete mayele ya moto ekoki te mpo na kosilisa mikakatano ya bomoi ya bato.”


text:
Kala mingi te mingi na biso na libota ya BaNash tobutaki na somge ngomba ya Huayna Picchu, songe moko molai pembeni bantika ya Bainca ya kalaya Machu Picchu na bangomba ya Peru. Ezali bobuti moko ya etelema ngbwi oyo ezali na bisika ya kotala ya kitoko mpe mabulu ya mbalakaka. Na mawa, ndambo ya babuti babungisaki bomoi na bango na kokweyaka libanda ya nzela ya nkaka, etelema ngbwi. Mpo na koboya makama ya boye, basinga makasi engangisami na mabanga na mopanzi ya ngomba ya Huayna Picchu. Tosimbaki na basinga oyo wana ezalaki biso komata mpe esalisaki biso mpo na kokoma malamu na nsonge wapi bomoni ezalaki ya lokumu!
Lokola nzela likolo ya Huayna Picchu, mobembo na biso na kufa ezali bobuti moko etelema ngwi mpe ya pkokoso, moko oyo esengaka lisalisi ya Tata wa biso na Lola mpo na kosilisa yango na elonga. Na ntina na yango, Ye atiaki mibeko mpe makuli ya nsango malamu mpo na komema biso epai ya Mobikisi mpe nguya na Ye ya lobiko.1 Mibeko na Ye ya yambo, Bondimi na Nkolo Yesu Klisto,2 ezali lokola bansinga na ngomba Huayna Picchu: soki ekangisami makasi mpe na bokebi na libanga ya Mosikoli na biso,”3 bondimi ekosalisa biso komata na likama te nzela ya nsango malamu, kolonga mokakatano moko moko ya kufa,4 mpe kozonga na bozali ya lokumu ya Tata wa biso na Lola. Biloko nyonso ekokisami na bondimi.5
Bondimi ezali mobeko ya mosala mpe ya nguya lokola.6 Yango “ezali te kozala na boyebi book bobongo nie ya makambo; yango wana soko [biso] tozali na bondimi [biso] tozali na elikia mpo ya makambo maye mamanoni te, maye mazali solo.”7Ezali elendiseli moko 8 oyo etindaka biso na mosala9 mpo na kolanda ndakisa ya Mobikisi mpe na losambo kobatela mitindo na Ye, ata na bantango ya libonza mpe momekano.10 Bondimi ememelaka biso nguya Nkolo, oyo—o ntei ya makambo mosusu—malakisami na elikia ya makambo malamu ekoya,11 makamoisi oyo efandisaka bondimi na biso,12 mpe bobateli ya bonzambe na makambo ya molimo mpe ya mosuni.13
Bomoi ya Ann Rowley, Mwasi moko ya pionie na mikolo ya ebandeli ya Eklezia, alakisaki lolenge nini bondimi esalaka na babomoi na biso mpo na bolamu. Mwasi mokufeli mobali ya mboka Angletere, Ndeko mwasi Rowley asalelaki bondimi na ye mpo na koyanola libiangi uta na profeta mpo na kosangana na Siona. Azalaki moko ya kompani ya lokalo ya Willie, oyo ekutanaki na galasi ya mozindo na mopepe makasi na nzela na eleko ya ebandeli ya malili ya 1856. Bakomaki na esika moko na mobembo wapi bana na ye sambo bazangaki bilei. … Butu ezalaki koya mpe ezalaki na molei mpo na elambo ya mpokwa. INasengaki lisalisi ya Nnzambe lokola ezalaki kosala ngai ntango nyonso. Nafukamaki, komikundolaka bisikiti ya makasi oyo … nayokisamaka likolo uta na mobembo ya mai. Ezalaki monene te, mpe ezalaki makasi mpenza ete ekokaki kobukana te. Solo, wana ezalaki ya kokoka te mpo na koleisa bato8, kasi mampa 5 mpe mbisi 2 ezalaki ya kokoka te mpo na koleisa bato 5,000 lokola, kasi na nzela ya likamoisi, yesu aslaka yango. Boye, na lisalisi ya Nzambe,makambo manso makoki kosalama. Nazwaki bisikiti mpe natiaki yango na nzungu moko ya monene mpe natiaki mai mpe nasengaki lipamboli ya Nzambe. Mpe na kotiaki singa likolo ya nzungu mpe natiaki yango na makala. Ntango nalongalaki singa mwa ngonga moke nsima, nakutaki nzungu etonda na bilei. Nafukamaki elongo na libota na ngai mpe natondaki Nzambe mpo na bolamu na Ye. Mpokwa wana libota na ngai ezalaki na bilei ya kokoka.”14
Ann Rowley azalaki kobika nsango malamu na libonza monene ya ye moko, azalaki na mposa ya lisalisi, mpe asengaki yango na losambo. Mpo na bondimi na ye, atondisamaki na elikia mpe apesamaki na bokamoi bilei mpo na libota na ye. Nkolo apambolaki ye lisusu na likoki ya ntina ya seko ya “koyika mpiko na bondimi kino na nsuka.”15 Atako na lobi moko eyebanaki te, asengaki te mpo na koyeba boniboni akoleisalaka bana na ye mokolo ya nsima; na esika wana, “atalelaki na bompikiliki Nkolo”16 mpe akendeki liboso na elikia—kaka lokola nzembo kitoko elobeli yango:
Kamba, Mwinda ya boboto, na kati na molili zingazinga na ngai; Kamba liboso!
Butu ezali molili, mpe nazali mosika na ndako; koba kokamba ngai!
Batela makolo na ngai; nasengi komona te
Esika mosika—litambe moko ekoki mpo na ngai.17
Biso mpe tokoki kosalela bondimi ya boye na Nkolo, Kondimelaka mpe kotiaka elikia ete Nzambe wa biso ya boboto mpe ya sikisiki18 akopambola biso na nguya na Ye ya kokamwa oyo ebongi mpo na bozui na biso, engebene na ntango na Ye. Ntango tozali kosala boye, biso mpe tokomona loboko na Nzambe komonisama na bomoi na biso.
Nkolo atindi biso tozwa “nguba ya bondimi na yango okozala na makoki ya kobebisela makonga nyonso ya nkanda ya moyini.” 19Satana akosalela biloko lokola ntembe, bobangi, lisumu mpo na kosenginia biso tokimisa bondimi mpe tobungisa bobateli epesaka. Tika na mokuse tososola mikakatano nyonso oyo epai ya bondimi moko na moko mpo ete tokoka kokitola mpe kosala keba na masenginia ya monguna te.20
Yambo, bozangi bondimi na Nkolo to na nsango malamu na Ye, ekosala biso totelemela Molimo ya Nzambe.21 Eyano ya Nkolo mpo ntembe ezali ya pete. Ntango Mokonzi Benyamina alobaki, “Ndimela Nzambe; ndima ete azali, ete akelaki biloko binso, o lola mpe o mabele lokola; ndimani ete azali na bwania bonso, mpe nguya inso o lola mpe o mabele lokola; ndimani ete moko akososola te makambo manso maye Nzambe akoki.”22
Soki, na ntina ya bozangi bondimi to ntembe, okuti bondimi na yo bozali kotepatepa, mikondola ete kutu Baapostolo ya kala babondelaki Nkolo mpo na “kobakisa bondimi.”23 Komikundolaka ete bondimi mpe ntina bazali baninga basengeli, kanisa lisese oyo elandi: bondimi na ntina bazali lokola mapapu mibaale ya mpepo. Nyonso mibale ezali na ntina mpo na kosimba bopumbwe. Soki, na emoneli na yo, ntina esali lokola koboya bondimi telema mpe mikundola ete emoneli na biso ezali ya kosuka mpenza komekolaka na oyo ya Nkolo.24 Botala lisusu mpamba te bondimi ete bolongola lipapu moko na mpepo na likolo. Na esika wana, leisa ndambo moko ya bondimi mpe tika ete elikia ekoma longo na molimo na yo—mpe na ntina na yo.25 Yango wana totindami “koluka boyekoli … na boyekolimpe lisusu na bondimi.”26 Mikundola, bondimi eyaka liboso mpe ebotaka makamoisi maye tokoki kolimbola te uta na boyebi tozui na nzela ya mayele na biso, lokola nzungu monene etonda na bilei uta na bisikiti moke mibale to kaka koyikaka mpiko atako ndenge nini.27
Ya mibale, bobangi ebendaka mayele libanda mpe elembisaka bondimi kati na Nkolo. Apostolo Petelo atalelaki Nkolo na butu moko ya mvula makasi mpe atambolaki likolo ya mai—kino kino abongwanisaki bisika wapi azalaki kotala mpe “amoni mopepe makasi [mpe] abangaki” mpe sima abandaki kozinda na mai ya botomboki.28Akoki kokoba kotambola soki abangaka te! Na esika ya kokangamaka mpe kobangaka mopepe ya makasi mpe bambonge na bomoi na biso, Nkolo abengisi biso “totala epai na ye na makanisi nyonso; na ntembe te, kobanga te.”29
Ya misato, lisumu ekitisaka bozali ya Molimo na babomoi na biso, mpe kozangaka Molimo Mosantu, tokobungisa bokasi ya molimo mpo na kosimba mpe kosalela bondimi. Ezalali malamu kosalela bondimi na biso ete “tosimba te makabo mabe, to eloko ya mbindo te”30 mpe “tozala na etingia na kobatelaka mitindo [yango], soki te … bondimi na yo ekokweisa yo, mpe banguna na yo bakolonga yo.”31 Soki lisumu ebebisi bomoi na yo, nabengisi biso bosalela “bondimi mpo na boyamboli,”32mpe Mobikisi, na nzela ya Bomikabi, akopetola mpe kobikisa bomoi na yo.
Bandeko babali mpe basi, Nkolo akolinga, engebene na bondimi na biso, kokokisa bilaka mpe mosala na Ye elongo na biso mpo na kolonga mokakatano nyonso.33Asalaki yango mpo Ann Rowley mpe asali bongo mpo na bato na Ye na bikolo nyonso mpe na mobu nyonso mpe nkola. Mpo Ye azali “Nzambe ya makamoisa” mpe “abongwanani te,” Ye lisusu akopambola moko na moko na biso na elikia, bobateli, mpe nguya engebene na bondimi na bondimi na Ye.34 Bondimi ya sikisiki kati na Yesu Klisto ekolinga—lokola basinga na nzela ya Huayna Picchu—kokanga yo na balingami na yo likolo ya “libanga ya Mosikoli na biso”35 mpe nguya na Ye ezanga emekoli mpo na kobikisa.
Mokambi Thomas S. Monson asakoli ete, “Lobi ezali ya kokenga lokola bondimi na yo.”36 Natatoli na ntina ya bosolo wana, na elikia, eluti mpe nabengisi moko na moko na biso akende na molende liboso na bondimi kati na Nkolo, “kobangaka eloko te.”37 Nayebi ete Mobikisi azali na bomoi, azali “mobandeli mpe mosukisi ya bondimi bwa biso,”38 mpe “mozongisi ya libonza epai na bango bakolukaka ye.”39 Natatoli boye na nkombo ya Yesu Klisto, amene.


text:
Batatoli ya Yehova bapekisaka bato kolulana?
Batatoli ya Yehova bandimaka ete batoli mpe mibeko oyo ezali na Biblia ekoki kosalisa moto azwa bikateli oyo ekosepelisa Nzambe mpe ekozala mpo na bolamu na ye. (Yisaya 48:17, 18) Biso te nde tobimisá batoli mpe mibeko yango, kasi totosaka yango. Tótalela mwa batoli mpe mibeko mosusu oyo etali mpe kolulana. *
Libala esengeli koumela libela. (Matai 19:6) Lokola Batatoli ya Yehova bamonaka ete soki bato balulani esɛngaka bábalana, bazwaka likambo yango na lisɛki te.
Kaka baoyo bakoki kobalana nde bakoki kolulana. Bato yango ‘baleki eleko ya ebandeli ya bolenge,’ ntango oyo bamposa ya kosangisa nzoto ezalaka makasi.—1 Bakorinti 7:36.
Baoyo bazali kolulana basengeli kozala na bonsomi ya kobalana. Na miso ya Nzambe, bato mosusu oyo babomá libala na Leta bakoki kobala te mpo mibeko ya Nzambe endimaka ete moto aboma libala kaka soki molongani asali ekobo.—Matai 19:9.
Biblia esɛngi bakristo oyo balingi kobala bápona kaka moto oyo azali mokristo lokola bango. (1 Bakorinti 7:39) Batatoli ya Yehova bamonaka ete mobeko yango esɛngi kobala kaka Motatoli ya Yehova oyo azwá batisimo mpe asalelaka mateya yango, kasi te moto oyo asepelaka na mateya na biso. (2 Bakorinti 6:14) Banda kala, Nzambe asɛngaka basaleli na ye bábala kaka bato oyo bazali mpe basaleli na ye. (Ebandeli 24:3; Malaki 2:11) Mobeko yango esalisaka tii lelo, ndenge baankɛtɛ ya mikolo na biso emonisi yango. *
Bana basengeli kotosa baboti na bango. (Masese 1:8; Bakolose 3:20) Mpo na bana oyo bafandi na ndako ya baboti, kotosa elimboli mpe kondima bikateli oyo baboti bazwi na likambo etali kolulana na moto. Baboti bakoki kokata mbula oyo mwana na bango akoki kolula moto mpe makambo mosusu oyo bakotikela ye nzela asala.
Na kolanda batoli oyo ezali na Biblia, Batatoli ya Yehova bango moko baponaka soki basengeli kolula moto mpe bakolula nani. Yango eyokani na likanisi ya Biblia oyo elobi: “Moto na moto akomema mokumba na ye moko.” (Bagalatia 6:5) Atako bongo, soki balingi kolula moto, mingi balukaka toli epai ya Batatoli ya Yehova oyo bakɔmeli na elimo mpe bayebi makambo mingi.—Masese 1:5.
Makambo mingi oyo bato basalaka ntango bazali kolulana, ezalaka nde masumu minene. Na ndakisa, Biblia esɛngi biso tóboya pite. Yango ezali kaka kolala na moto te; ezali mpe makambo nyonso ya mbindo oyo bato mibale oyo babalaná te bakoki kosala, na ndakisa kosimbasimba enama ya kobotela ya mwasi to mobali, kofiba yango to kosangisa nzoto na esumbeli. (1 Bakorinti 6:9-11) Ata kosala makambo oyo ekolamwisa mposa ya kosangisa nzoto epai ya moto oyo azali molongani na yo te, ata soki bosangisi nzoto te, ezali “mbindo” mpe Nzambe asepelaka na yango te. (Bagalatia 5:19-21) Biblia epekisi mpe masolo oyo ezali na “maloba ya nsɔni”.—Bakolose 3:8.
Motema ekosaka. (Yirimia 17:9) Ekoki kotinda moto asala makambo oyo ayebi ete ezali mabe. Mpo motema ekosa bango te, bato mibale oyo bazali kolulana basengeli koboya kozala esika oyo bazali kaka bango moko mpo bákwea te. Bakoki komona malamu bákutanaka esika moko na baninga ya malamu to mpe bázalaka elongo na moto moko oyo akoki kosalisa bango mpo bákwea te. (Masese 28:26) Bakristo oyo bazali minzemba mpe bazali koluka moto ya kobalana na ye bayebaka ete kolula moto na nzela ya Internet ezalaka na makama, mingimingi likama ya kolingana na moto oyo oyebi malamu te.—Nzembo 26:4.
^ par. 2 Na bamboka mosusu, bato balulanaka, kasi na bamboka mosusu ezalaka bongo te. Biblia mpe elobi te ete tosengeli kaka kolula moto to ete kaka yango nde ememaka na libala.
^ par. 6 Na ndakisa, lisolo moko oyo ebimaki na zulunalo moko (Marriage & Family Review) elobaki ete “nsima ya kozwa ntango mbala misato mpo na koyekola malamu eloko oyo esalaka ete libala eumela, bato ya mayele bamoni ete kozala na lingomba moko mpe kondima mateya moko nde esalaka ete libala eumela (mbula 25-50 matá).”—Volimi 38, eteni 1, lokasa 88 (2005).


text:
Biblia oyo basali mpo eumela
Mpo na Batatoli ya Yehova, buku moko te ezali na ntina koleka Biblia. Bayekolaka yango mbala na mbala mpe basalelaka yango mpo na koteya basusu nsango malamu ya Bokonzi ya Nzambe. (Matai 24:14) Yango wana, Babiblia na bango ebebaka noki. Mpo na kobongisa likambo yango, basalaki nyonso oyo esengeli mpo Libongoli ya Mokili ya Sika ya 2013 oyo babongisi lisusu ezala kitoko mpe ebeba noki te.
Esɛngaki ete Biblia yango ezala makasi. Ntango bamonisi ya imprimeri ya Batatoli ya Yehova na Wallkill, New York, État-Unis bayebisaki mposa na bango epai ya mokambi ya kompanyi moko oyo esalaka mosala ya kokangisa bapapye na kole mpo na kosala buku, ayebisaki bango boye: “Modɛlɛ ya Biblia oyo bozali koluka ezalaka te.” Abakisaki boye: “Ezali mawa, kasi Babiblia mingi oyo tobimisaka ezalaka kaka mpo emonana kitoko na mesa to na armware, kasi te mpo eumela mpenza.”
Biblia Libongoli ya Mokili ya Sika oyo ebimá liboso ezalaki makasi te. Biteni na yango mosusu ezalaki kolongwa mpo na molunge makasi. Mpo bábimisa Biblia oyo ekobeba noki te ata na klima ya ndenge nini, ekipi ya Imprimeri eyekolaki bakole, mayele ya kokangisa bapapye mpe bisaleli oyo basalelaka mpo na kosala ezipeli ya buku. Boyekoli yango etindaki bango bábimisa mwa Babiblia mpe bátindela Batatoli ya Yehova oyo bafandaka na mikili ya klima ekeseni, kobanda epai molunge ezalaka makasi tii na klima ya Alaska epai malili ezalaka makasi mpenza.
Nsima ya sanza motoba, Babiblia yango ezongaki epai na bango mpo bátalela yango lisusu. Ekipi ya bandeko ya imprimeri ebongisaki lisusu mosala na bango mpe batindelaki lisusu Batatoli ya Yehova. Na nyonso bamekaki Babiblia 1 697. Ndambo ya Babiblia yango ebebaki mpo na aksida; na ndakisa Biblia etikalaki libanda butu mobimba na mbula mpe Biblia mosusu ezindaki na mai nsima ya mopɛpɛ makasi. Komekameka yango mpe baaksida yango esalisaki bandeko ya imprimeri báyeba soki buku yango ekoki koumela ntango boni.
Na 2011, ntango bazalaki komekameka Babiblia yango, Batatoli basombaki bamasini ya sika ya vitɛsi makasi ya kokangisa bapapye mpo na imprimeri na bango ya Wallkill mpe ya Ebina, na Japon. Basombaki bamasini yango mpo na kobimisa motángo ya Babiblia oyo esɛngami mpe Babiblia yango ezala na Wallkill to na Ebina ebima ndenge moko.
Mokakatano: Ezipeli oyo ezali kovimba
Na ebandeli mpenza ya 2012, imprimeri yango mibale ebandaki kobimisa lisusu Biblia Libongoli ya Mokili ya Sika oyo esí ebimá na ezipeli ya langi ya moindo mpe ya langi lokola motane; basalelaki sikoyo eloko ya sika oyo ezali lokola plastiki (polyuréthane) na ezipeli na yango. Kasi, bamasini yango ya sika esalelaki kole mpe elamba ya ezipeli oyo bamekaki yango naino te liboso mpe ezipeli oyo basalaki ezalaki kovimba mpenza ntango bakangisaki yango na Biblia. Milende oyo basalaki liboso mpo na kosilisa likambo yango elongaki te yango wana bakataki mosala yango.
Moto moko oyo asalaka moko ya bisaleli yango alobaki ete kovimba wana ezali likambo ya sika te mpe ezali mpasi kosilisa yango. Ata bongo, na esika bándima kosala ezipeli ya makasimakasi, Batatoli ya Yehova bazalaki na ekateli ya kobimisa Biblia oyo ezipeli na yango ezali mwa pɛtɛpɛtɛ, oyo ekobeba noki te. Nsima ya sanza minei ya komekameka na lisalisi ya bakole mpe bilamba ndenge na ndenge ya ezipeli bamonaki moko oyo ezalaki kovimbisa ezipeli te. Bazongelaki sikoyo mosala ya kobimisa Babiblia oyo ezipeli na yango ekovimba te.
Batiki lisusu kobimisa Babiblia yango
Na sanza ya 09/2012, basɛngaki ba imprimeri etika kobimisa Babiblia ya kala, básilisa oyo ezalaki mpe bámibongisa mpo na kobanda kobimisa Libongoli ya Mokili ya Sika oyo babongisi lisusu. Basengelaki kobimisa Biblia yango na mokolo ya 05/10/2013, na Likita ya nsuka ya mbula ya Watch Tower Bible and Tract Society of Pennsylvania.
Ba imprimeri ezwaki na nzela ya Internet makomi ya Biblia ya sika mokolo ya 09/08/2013 mpe babandaki ko-imprimer na mokolo oyo elandaki. Babimisaki Biblia ya liboso ya mobimba na mokolo ya 15/08/2013. Na boumeli ya pɔsɔ nsambo oyo elandaki, imprimeri ya Wallkill mpe ya Ebina ebimisaki Babiblia koleka 1 600 000, bandeko basalaki mosala yango butu moi mpo moto nyonso oyo ayanganaki na likita yango azwa Biblia.
Biblia oyo ya sika ezali kitoko mpe basali yango na ndenge oyo ekoumela. Kasi nsango na yango ezali lisusu na valɛrɛ mingi koleka mpo ezali nsango ya lobiko. Mokolo moko nsima ya kozwa Biblia yango, mwasi moko na États-Unis, akomaki boye: “Biblia oyo ya sika ezali kosalisa ngai nakanga malamu ntina ya nsango ya Biblia.”


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Amose 9:1-15
9 Namonaki Yehova atɛlɛmi likoló ya etumbelo,+ mpe alobaki ete: “Bɛtá motó ya likonzí, bongo bisika ya kokɔta na ndako ekoningana. Mpe katá yango na motó, yango nyonso.+ Mpe nakoboma ndambo na bango ya nsuka na mopanga. Mokimi moko te kati na bango akolonga kokima, mpe mobiki moko te kati na bango akolonga kobika.+2 Soki batimoli mpo na kokɔta na Nkunda,* kuna lobɔkɔ na ngai moko ekozwa bango;+ mpe soki bamati tii na likoló, kuna nakokitisa bango na nse.+3 Mpe soki bamibombi na nsɔngɛ ya Karamele, kuna nakoluka bango malamumalamu mpe nakozwa bango solo.+ Mpe soki bamibombi liboso ya miso na ngai na nse ya mbu,+ kuna na nse nakopesa nyoka mitindo, mpe ekoswa bango mpenza.4 Mpe soki bamemami na mboka ya bokangami liboso ya banguna na bango, kuna nakopesa mopanga mitindo, mpe ekoboma bango;+ mpe nakotyela bango miso mpo na mabe, kasi mpo na malamu te.+5 Mpe Nkolo Mokonzi-Oyo-Aleki-Nyonso, Yehova ya mampinga, Ye nde azali kosimba mokili, bongo ezali konyangwa;+ mpe ekosengela ete bato nyonso oyo bafandi na kati na yango bálela;+ mpe ekomata mpenza lokola Nile, yango mobimba, mpe ekokita na nse lokola Nile ya Ezipito.+6 “‘Ye oyo azali kotonga baeskalye na ye na likoló,+ mpe ndako na ye oyo atongá likoló ya mabele oyo ye atyaki moboko;+ ye oyo azali kobenga mai ya mbu,+ mpo akoka kosopa yango na etando ya mabele+—Yehova nde nkombo na ye.’+7 “‘Ee bana ya Yisraele, na miso na ngai bozali lokola bana ya Bakushi te?’ yango nde liloba ya Yehova. ‘Ngai nabimisaki te Yisraele na mokili ya Ezipito+ mpe Bafilistia+ na Krɛtɛ, mpe Siri na Kire?’+8 “‘Talá! Miso ya Yehova Nkolo Mokonzi-Oyo-Aleki-Nyonso ezali likoló ya bokonzi ya masumu,+ mpe akolimwisa yango na mabele.+ Ata bongo, nakolimwisa ndako mobimba ya Yakobo te,’+ yango nde liloba ya Yehova.9 ‘Mpo talá! nazali kopesa mitindo, mpe nakoningisa ndako ya Yisraele na kati ya bikólo nyonso,+ kaka ndenge baningisaka kiyungulu, bongo libanga ata moko te ekokwea na mabele.10 Bakokufa na mopanga—basumuki nyonso na kati ya bato na ngai,+ baoyo bazali koloba ete: “Mpasi ekobɛlɛma te to ekokóma epai na biso te.”’+11 “‘Na mokolo yango nakotɛlɛmisa+ mwa ndako ya matiti+ ya Davidi oyo ekweá,+ mpe nakobongisa madusu na yango. Mpe nakotɛlɛmisa bitika na yango, mpe nakotonga yango ndenge ezalaki na mikolo ya kala,+12 mpo bázwa eloko oyo etikali na Edome,+ mpe bikólo nyonso oyo ebengami na nkombo na ngai,’+ yango nde liloba ya Yehova, ye oyo azali kosala bongo.13 “‘Talá! Mikolo ezali koya,’ yango nde liloba ya Yehova, ‘mpe motimoli-mabele akokutana na mobuki-mbuma,+ mpe monyati-mbuma ya vinyo akokutana na momemi-mboto;+ mpe bangomba ekotangisa vinyo ya elɛngi,+ mpe bangomba mike nyonso ekonyangwa.+14 Mpe nakozongisa bato na ngai, Yisraele, oyo bakangamaki,+ mpe bakotonga bingumba oyo etikalaki mpamba mpe bakofanda na kati na yango,+ mpe bakolona banzete ya vinyo mpe bakomɛla vinyo na yango, mpe bakosala bilanga mpe bakolya mbuma na yango.’+15 “‘Mpe nakolona bango na mabele na bango, mpe bakopikolama lisusu te na mabele na bango oyo napesaki bango,’+ Yehova Nzambe na yo alobi bongo.”


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Baroma 11:1-36
11 Yango wana, nazali kotuna: Nzambe abwakaki nde bato na ye?+ Te, ata moke te! Mpo ngai mpe nazali Moyisraele,+ ya momboto ya Abrahama, ya libota ya Benyamina.+2 Nzambe abwakaki bato na ye te, oyo ye andimaki libosoliboso.+ Kutu, boyebi nde te oyo Likomami elobi mpo na Eliya, ntango afundaki Yisraele epai ya Nzambe?+3 “Yehova, bango babomi basakoli na yo, bakweisi bitumbelo na yo, mpe natikali kaka ngai moko, mpe bazali koluka molimo na ngai.”+4 Nzokande, liloba ya Nzambe+ elobi na ye nini? “Natiki mibali nkóto nsambo (7 000) mpo na ngai moko, oyo libɔlɔngɔ efukameli Baala te.”+5 Bongo ndenge wana nde na eleko oyo mpe ezali na bato oyo batikali+ mpe baponami+ mpo na boboto monene.6 Nzokande soki ezali mpo na boboto monene,+ ezali lisusu mpo na misala te;+ soki bongo, boboto monene ezali lisusu boboto monene te.+7 Sikoyo tóloba nini? Eloko oyo Yisraele azali mpenza koluka azwaki yango te,+ kasi bato oyo baponami+ bazwaki yango. Mitema ya baoyo batikali ekómaki makasi;+8 kaka ndenge ekomamá ete: “Kino mokolo ya lelo mpenza, Nzambe apesi bango elimo ya mpɔngi makasi,+ miso ya komona te mpe matoi ya koyoka te.”+9 Lisusu, Davidi azali koloba ete: “Mesa na bango ekómela bango motambo mpe lilonga mpe eloko oyo ebɛtisaka libaku mpe lifuti;+10 miso na bango ekóma molili mpo bámona te, mpe gumbá bango mokɔngɔ ntango nyonso.”+11 Yango wana, nazali kotuna: Babɛtaki nde libaku mpe bakweaki+ mpenza kokwea? Te, ata moke te! Kasi na libaku oyo babɛtaki,+ lobiko eyeli bato ya bikólo.+ Bongo likambo yango eyokisa bango zuwa.+12 Nzokande soki libaku oyo babɛtaki epesi mapamboli na mokili, mpe kokita na bango epesi mapamboli na bato ya bikólo,+ bongo motángo na bango mobimba+ ekopesa mapamboli mingi koleka te?13 Sikoyo nazali koloba na bino bato ya bikólo. Lokola ngai nazali, ya solo mpenza, ntoma+ ya bikólo,+ nakokumisa+ mosala na ngai,+14 soki na ndenge nyonso, nakoyokisa bato ya ekólo na ngai zuwa mpo nabikisa+ bato mosusu na kati na bango.+15 Mpo soki ntango babwakami+ yango epesi bato ya mokili nzela bázongisa boyokani+ na Nzambe, ekozala ndenge nini ntango bakoyambama? Ekozala lokola bakufaki bazongi na bomoi.16 Lisusu, soki ndambo oyo etalelami lokola mbuma ya liboso+ ezali mosantu, pɔtɔpɔtɔ mobimba ya farini mpe ezali bongo; mpe soki mosisa ezali mosantu,+ bitape mpe ezali bongo.17 Nzokande, soki bitape mosusu ekatamaki kasi yo, atako ozali nzete ya olive ya zamba, obakamaki na yango+ mpe okómaki kozwa bolamu na mosisa ya mafuta+ ya nzete ya olive,+18 komikumisa te liboso ya bitape wana. Nzokande, soki ozali komikumisa liboso na yango,+ kobosana te ete yo omemi mosisa te,+ kasi mosisa nde ememi yo.+19 Bongo okoloba ete: “Bakataki bitape+ mpo ngai nabakama.”+20 Ezali ya solo! Bakataki yango mpo ezalaki na kondima te,+ kasi yo ozali kotɛlɛma mpo na kondima.+ Tiká kozala na makanisi ya komitombola,+ kasi zalá nde na kobanga.+21 Mpo soki Nzambe atikaki te bitape na yango mpenza, akotika mpe yo te.+22 Yango wana, talá boboto+ ya Nzambe mpe etumbu na ye.+ Etumbu na baoyo bakweaki,+ kasi boboto ya Nzambe epai na yo, soki otikali+ na kati ya boboto na ye; soki bongo te, yo mpe okokatama.+23 Bango mpe, soki batiki kozala bato oyo bazali na kondima te, bakobakama;+ mpo Nzambe akoki kobaka bango lisusu.24 Mpo soki yo bakataki yo na nzete ya olive ya zamba mpenza mpe babakaki+ yo na nzete ya olive ya elanga atako esengeli kozala bongo te, bongo bitape ya nzete yango mpenza ekobakama malamu koleka na nzete na yango moko ya olive te?+25 Bandeko, nalingi te ete bino bózanga boyebi ya sekele mosantu+ oyo, mpo bózala bato ya mayele na miso na bino moko te: ete motema ya bato mosusu ya Yisraele ekómi makasi+ tii motángo mobimba+ ya bato ya bikólo ekokɔta,+26 mpe na ndenge yango Yisraele+ mobimba ekobika. Kaka ndenge ekomamá ete: “Mosikoli akouta na Siona+ mpe akolongola epai ya Yakobo misala ya kotyola Nzambe.+27 Mpe wana ezali kondimana na ngai ná bango,+ ntango nakolongola masumu na bango.”+28 Ya solo, na nsango malamu bango bazali banguna mpo na bolamu na bino,+ kasi na kopona oyo Nzambe aponi bazali bato oyo Nzambe alingi mpo na bankɔkɔ na bango.+29 Mpo Nzambe akoyoka mawa te+ mpo na makabo oyo apesi mpe kobenga oyo abengi.30 Mpo se ndenge bozalaki kotosa Nzambe te+ na ntango ya kala kasi sikoyo ayokeli bino mawa+ mpo batosaki te,+31 ndenge wana nde bango mpe sikoyo batosi te mpe ayokeli bino mawa,+ mpo ayokela mpe bango moko mawa sikoyo.32 Mpo Nzambe atiki bango nyonso bákangama na bolɔkɔ ya bomoi ya kozanga botosi,+ mpo ayokela bango nyonso mawa.+33 Ee bomɛngo+ ya Nzambe mpe bwanya+ na ye mpe boyebi+ na ye ezali mingi mpenza! Bikateli na ye ya lisambisi ekoki kososolama te+ mpe banzela na ye ekoki koyebana te!34 Mpo “nani ayebi makanisi ya Yehova,+ to nani akómá mopesi-toli na ye”?+35 To, “Nani akabelá ye liboso, mpo azongisela ye?”+36 Mpo biloko nyonso euti na ye mpe na nzela na ye mpe mpo na ye.+ Azala na nkembo libela na libela.+ Amen.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Mitángo 30:1-16
30 Bongo Moize alobaki na bankumu+ ya mabota ya bana ya Yisraele ete: “Talá mitindo oyo Yehova apesi, alobi:2 Soki mobali moko asali elako+ epai ya Yehova to alapi ndai+ mpo na kokangisa molimo na ye na elako ya koboya eloko,+ azanga kokokisa liloba na ye te.+ Akosala engebene nyonso oyo ebimi na monɔkɔ na ye.+3 “Mpe soki mwasi moko asali elako epai ya Yehova+ to amikangisi na elako ya koboya eloko, na ndako ya tata na ye, na bolenge na ye,4 mpe tata na ye ayoki mpenza elako na ye to elako na ye ya koboya eloko oyo akangisi yango na molimo na ye mpe tata na ye alobeli ye eloko te, bilako na ye nyonso esengeli mpe kotikala, mpe elako nyonso ya koboya eloko+ oyo akangisi na molimo na ye ekotikala.5 Kasi soki tata na ye apekisi ye na mokolo oyo ayoki bilako na ye nyonso to bilako na ye ya koboya eloko oyo akangisi na molimo na ye, ekotikala te, kasi Yehova akolimbisa ye, mpamba te tata na ye apekisi ye.+6 “Nzokande, soki akómi mpenza mwasi ya mobali moko boye, mpe elako na ye ezali likoló na ye+ to elaka oyo abimisi na mbɛbu na ye kozanga kokanisa, oyo akangisi na molimo na ye,7 mpe mobali na ye ayoki mpenza yango mpe alobeli ye eloko te na mokolo oyo ayoki yango, bilako na ye esengeli mpe kotikala to bilako na ye ya koboya eloko, oyo akangisi na molimo na ye, ekotikala.+8 Kasi soki mobali na ye, na mokolo oyo ayoki yango, apekisi ye,+ alongoli elako na ye oyo ezalaki likoló na ye to elaka oyo abimisaki na mbɛbu na ye kozanga kokanisa, oyo akangisaki na molimo na ye, mpe Yehova akolimbisa ye.+9 “Soki ezali elako ya mwasi oyo mobali akufá to ya mwasi oyo libala ekufá, eloko nyonso oyo akangisi na molimo na ye ekotikala na ye kaka.10 “Nzokande, soki na ndako ya mobali na ye nde asali elako to akangisi elako ya koboya eloko+ na molimo na ye na kolapáká ndai,11 mpe mobali na ye ayoki yango mpe alobeli ye eloko te, apekisi ye te, bilako na ye nyonso esengeli kotikala to elako nyonso ya koboya eloko oyo akangisi na molimo na ye ekotikala.12 Kasi soki mobali na ye alongoli yango nyonso na mokolo oyo ayoki liloba nyonso ya mbɛbu na ye oyo ezali bilako na ye to ezali elako ya koboya eloko mpo na molimo na ye, ekotikala te.+ Mobali na ye alongoli yango, mpe Yehova akolimbisa ye.+13 Elako nyonso to ndai nyonso ya elako ya koboya eloko mpo na koyokisa molimo mpasi,+ mobali na ye akondimisa yango to mobali na ye akolongola yango.14 Kasi soki mobali na ye azali kolobela ye ata eloko moko te mokolo na mokolo, andimisi bilako na ye nyonso to bilako na ye nyonso ya koboya eloko oyo ezali likoló na ye.+ Andimisi yango mpo alobelaki ye te na mokolo oyo ayokaki yango.15 Mpe soki ayei kolongola yango nyonso nsima ya koyoka yango, amemi mpenza libunga ya mwasi na ye.+16 “Wana nde malako oyo Yehova apesaki Moize lokola mitindo mpo ezala na kati ya mobali ná mwasi na ye,+ mpo ezala na kati ya tata ná mwana na ye ya mwasi na bolenge na ye, na ndako ya tata na ye.”+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
1 Bakorinti 9:1-27
9 Nazali nde na bonsomi te?+ Nazali nde ntoma te?+ Namonaki nde Yesu Nkolo na biso te?+ Bino bozali nde mosala na ngai na kati ya Nkolo te?2 Soki nazali ntoma epai ya bamosusu te, nazali mpenzampenza bongo epai na bino, mpo bino bozali elembo oyo ezali kondimisa+ bontoma na ngai na makambo oyo etali Nkolo.3 Kosamba na ngai epai ya baoyo bazali kotalela ngai yango oyo:+4 Tozali na lotomo ya kolya+ mpe ya komɛla, boye te?5 Tozali na lotomo ya komema elongo na biso ndeko mwasi moko lokola mwasi oyo tobali,+ ndenge bantoma mosusu mpe bandeko ya Nkolo+ mpe Kefa+ bazali kosala yango, boye te?6 To kaka ngai ná Barnabasi+ nde tozali na lotomo te ya koboya kosala mosala ya mosuni?+7 Nani oyo asalaka mosala ya soda mpe amifutaka kaka ye moko? Nani alonaka elanga ya vinyo mpe alyaka mbuma na yango te?+ To nani abatelaka etonga mpe alyaka ndambo ya miliki ya etonga yango te?+8 Nazali koloba makambo wana nde na kolanda malako ya bato?+ To Mibeko+ mpe ezali koloba makambo wana te?9 Mpo ekomamá na mobeko ya Moize ete: “Osengeli kokanga ngɔmbɛ monɔkɔ te ntango ezali kotutatuta mbuma.”+ Nzambe azali nde kotyela bangɔmbɛ likebi?10 To ezali mpenza mpo na biso nde azali koloba yango? Ya solo, ezali mpo na biso nde yango ekomamaki,+ mpo moto oyo azali kotimola elanga asengeli kotimola elanga na elikya mpe moto oyo azali kotuta mbuma asengeli kosala bongo na elikya ya kozwa oyo ya ye ndambo.+11 Soki toloni biloko ya elimo+ epai na bino, ezali nde likambo monene soki tobuki biloko ya mosuni epai na bino?+12 Soki bato mosusu bazali na lotomo yango likoló na bino,+ biso tozali nde na yango mingi koleka te? Atako bongo, tosaleli lotomo yango te,+ kasi tozali nde kokanga motema na makambo nyonso, mpo tótya nkaka moko te na nsango malamu+ oyo etali Kristo.13 Boyebi te ete bato oyo basalaka misala mosantu balyaka+ biloko ya tempelo, mpe baoyo basalaka ntango nyonso+ na etumbelo bazwaka oyo ya bango ndambo esika moko na etumbelo?14 Ndenge moko mpe, Nkolo apesaki baoyo bazali kosakola nsango malamu malako+ ete bábika mpe na nzela ya nsango malamu.+15 Kasi nasalelaki ata moko ya bibongiseli wana te.+ Ya solo, soki nakomi makambo oyo ezali te mpo ezala bongo epai na ngai, mpo ekoleka kutu malamu nde nakufa na esika ete—moto moko te akokómisa mpamba ntina oyo nazali na yango ya komikumisa!+16 Nzokande, soki nazali kosakola nsango malamu,+ ezali mpo na ngai ntina ya komikumisa te, mpo ezali nde mokumba+ oyo batye likoló na ngai. Ya solo, mawa+ na ngai soki nasakoli nsango malamu te!17 Soki nazali kosala yango na bolingo na ngai moko,+ nazali na mbano;+ kasi soki nazali kosala yango na bolingo na ngai moko te, ata bongo mosala ya kapita+ oyo bapesá ngai ezali kaka.18 Bongo, mbano na ngai ezali nini? Ete na ntango nazali kosakola nsango malamu napesa nsango malamu yango kozanga koluka lifuti,+ mpo nasalela na ndenge ya mabe te lotomo na ngai na kati ya nsango malamu.19 Mpo, atako nazali na bonsomi epai ya bato nyonso, namikómisi moombo+ ya bato nyonso, mpo nazwa+ bato mingi koleka.20 Mpe na ndenge yango epai ya Bayuda nakómaki lokola Moyuda,+ mpo nakoka kozwa Bayuda; epai ya baoyo bazali na nse ya mibeko, nakómaki lokola nde nazalaki na nse ya mibeko,+ atako ngai moko nazali na nse ya mibeko te,+ mpo nakoka kozwa baoyo bazali na nse ya mibeko.21 Epai ya baoyo bazangá mibeko,+ nakómaki lokola nde nazangá mibeko,+ atako nazangi mibeko te epai ya Nzambe kasi nazali na nse ya mibeko+ epai ya Kristo,+ mpo nakoka kozwa baoyo bazangá mibeko.22 Epai ya bato ya bolɛmbu, nakómaki moto ya bolɛmbu, mpo nazwa bato ya bolɛmbu.+ Nakómaki makambo nyonso epai ya bato ya ndenge nyonso,+ mpo ata ndenge nini, nabikisa bamosusu.23 Kasi nazali kosala makambo nyonso mpo na nsango malamu, mpo nasakola yango elongo+ na bamosusu.24 Boyebi te ete bapoti-mbangu+ na momekano ya mbangu bapotaka mbangu bango nyonso, kasi kaka moko nde azwaka libonza?+ Bópota mbangu+ na ndenge oyo ekosala ete bózwa yango.+25 Lisusu, moto nyonso oyo azali kosangana na momekano amipekisaka+ na makambo nyonso. Nzokande bango, ya solo, basalaka yango mpo na kozwa motole+ oyo epɔlaka, kasi biso oyo epɔlaka te.+26 Na yango, ndenge oyo nazali kopota mbangu+ ezali ya bipotela te; ndenge oyo nazali kotinda makofi na ngai ezali ya kobɛta mopɛpɛ te;+27 kasi nazali kobɛtabɛta nzoto na ngai+ mpe kokómisa yango lokola moombo, mpo, nsima ya kosakwela bamosusu, ngai moko naboyama te+ ezala na ndenge nini.


text:
LINƆ́NGI YA MOSƐNZƐLI—NIMERO YA BOYEKOLI Sanza ya Mai 2016
Nimero oyo ezali na masolo ya boyekoli kobanda 27/06 tii 31/07/2016.
Luká kosilisa matata na bolingo
Mokano na yo esengeli kozala nini? Mpo tómilongisa, tóndimisa moto oyo asali mabe andima mabe na ye, to bongo na bongo?
“Bókende mpe bókómisa bato bayekoli na bikólo nyonso”
Biyano na mituna wana minei ekomonisa banani lelo bazali kokokisa esakweli ya Yesu.
Ndenge nini ozwaka bikateli?
Osengeli kosala nini na makambo oyo Biblia epesi mobeko ya polele te?
Biblia ezali kokoba kobongola yo?
Motatoli moko atikaki kobɛta masano ya mbongo, komɛla makaya, komɛla masanga mingi, mpe kosalela bilangwiseli mpo amibongisa mpo na kozwa batisimo, kasi amonaki ete kosala mbongwana na makambo mosusu ezali mpenza mpasi.
Luká kozwa matomba na bibongiseli oyo Yehova azali kozwa
Nini ekoki kosala ete tózwa matomba te na bibongiseli oyo Yehova azali kopesa biso?


text:
LISOLO YA TITRE YA EZIPELI | BIBLIA EUTÁ MPENZA EPAI YA NZAMBE?
Biblia—Elobaka solo na makambo nyonso
Elobaka solo na makambo ya siansi
ATAKO Biblia ezali buku ya siansi te, elobaka solo ntango elobelaka biloko oyo ezali na mokili. Tózwa ndakisa ya siansi oyo etalelaka makambo ya mbula mpe siansi oyo etalelaka baselile ya bikelamu ya bomoi.
MBULA EUTAKA WAPI?
Biblia elobi: “[Nzambe] abendaka matangá ya mai; ekɔngɔlamaka lokola mbula mpo na kosala londende na ye, bongo mapata ebimisaka matangá ya mai.”
Awa, Biblia elobeli makambo misato ya minene oyo esalemaka mpo mbula ebɛta. Nzambe, oyo asalá moi, “abendaka matangá ya mai” na ndenge (1) mai emataka lokola londende. Na nsima, (2) mai yango esanganaka mpo na kosala mapata, mpe na nsuka, ekitaka lisusu awa na mabele na lolenge ya (3) mbula. Tii lelo, bato oyo bayekolaka ndenge oyo mbula esalemaka bayebaka mpenza te makambo nyonso oyo elekaka mpo mbula ebɛta. Tokoki kokamwa te ntango Biblia etuni: “Nani akoki kokanga ntina ya maboke ya mapata?” (Yobo 36:29) Nzokande, Mozalisi ayebi malamu makambo nyonso oyo esalemaka mpo mbula ebɛta mpe amonaki malamu ete moto akoma makambo yango na Biblia, ndenge yango esalemaka mpenza. Lisusu, asalaki yango ntango molai liboso ete bato ya siansi báyeba kolimbola likambo ya mbula.
NDENGE OYO MWANA ASALAMAKA
Davidi, mokomi moko ya Biblia, alobaki na Nzambe: “Miso na yo emonaki ndenge nazalaki naino liki, mpe biteni na yango nyonso ekomamaki na mokanda na yo.” (Nzembo 139:16) Na maloba ya elilingi, Davidi alobaki ete kosalama ya mwana na libumu ya mama elandaka malako oyo ekomami na “mokanda” moko. Likambo ya kokamwa, maloba yango ekomamaki eleki sikoyo mbula soki 3 000!
Nzokande, kaka na katikati ya siɛklɛ ya 19 nde Gregor Mendel, moto moko ya mayele na Autriche, oyo ayekolaka makambo ya banzete, ayaki koyeba ndenge oyo baselile ya bikelamu ya bomoi esalemaka. Longola yango, kaka na sanza ya minei 2003 nde bato ya mayele bayebaki mpenza ndenge oyo biloko mikemike oyo ezalaka na kati ya baselile ya nzoto mobimba etongami; baselile yango ezali na makambo nyonso oyo esengeli mpo na nzoto ya moto. Bato ya siansi balobaka ete ADN ezali lokola diksionɛrɛ moko oyo etondi na maloba oyo esalemi na balɛtrɛ ya alfabɛ. Maloba yango nde ezali na malako ya baselile ya nzoto. Na kolanda malako yango, biteni ya nzoto, na ndakisa bɔɔngɔ, motema, mimpululu (poumons), mabɔkɔ mpe makolo, ekolaka na ndenge oyo ebongi mpe na ntango oyo ebongi. Ebongi mpenza ete bato ya siansi bábenga biloko mikemike oyo ezalaka na kati ya baselile ya nzoto “buku ya bomoi.” Ndenge nini Davidi, mokomi moko ya Biblia, akokaki koyeba likambo yango malamu? Na komikitisa nyonso, alobaki: “Elimo ya Yehova nde elobaki na nzela na ngai, mpe liloba na ye ezalaki na lolemo na ngai.” *
Elobaka solo na makambo oyo ekosalema
EKOKI kosalema te, to ezali mpasi, koyeba liboso ntango oyo bokonzi to engumba moko ekokwea to ekozongisama, ndenge likambo yango ekosalema, mpe tii wapi ekosuka. Nzokande, Biblia esakolaki, ata na makambo ya mikemike, kobebisama ya baguvɛrnema mpe ya bingumba ya makasi. Tótalela bandakisa mibale.
BABILONE EKWEAKI MPE ETIKALÁ MPAMBA
Babilone ya kala ezalaki mboka-mokonzi ya ampire moko ya nguya oyo eyangelaki Azia ya wɛsti na boumeli ya basiɛklɛ mingi. Na eleko moko, ezalaki engumba oyo elekaki monene na mokili mobimba. Nzokande, mbula soki 200 liboso, Nzambe atindaki Yisaya, mokomi moko ya Biblia, asakola ete elombe moko ya bitumba na nkombo Siruse akokweisa Babilone mpe bato bakofanda lisusu na engumba yango te mpo na libela. (Yisaya 13:17-20; 44:27, 28; 45:1, 2) Esalemaki mpenza bongo?
Na butu moko, na sanza ya zomi, na mobu 539 liboso ya ntango na biso, Siruse Monene akweisaki Babilone. Nsima ya bambula, baterase ya minene oyo ezalaki komema mai zingazinga ya engumba yango mpo mabele ebota mingi, ekangamaki mpo bazalaki kobongisa yango lisusu te. Banda mobu 200 ya ntango na biso, esika oyo Babilone ezalaki etikalá mpamba. Lelo oyo, soki okei na esika oyo Babilone ezalaki, okokuta eloko te. Kaka ndenge Biblia esakolaki, Babilone ekómá “esika oyo etikali mpamba.”
Ndenge nini mokomi wana ya Biblia ayebaki makambo wana liboso ete esalema? Biblia elobi ete yango ezalaki “liyebisi mpo na Babilone, oyo Yisaya mwana ya Amoze amonaki na emonaneli.”
NINIVE ‘EKOZANGA MAI LOKOLA ESOBE’
Ninive, mboka-mokonzi ya ampire ya Asiri, ezalaki engumba oyo etongamaki kitoko mpenza. Engumba yango ezalaki na babalabala ya minene, ba-jardin ya kitoko, batempelo, mpe bandako ya minene mpenza. Atako bongo, mosakoli Sefania asakolaki ete engumba wana kitoko ‘ekotikala mpamba, ekozanga mai lokola esobe.’
Na siɛklɛ ya 7 liboso ya ntango na biso, basoda ya Babilone mpe ya Bamede babebisaki engumba Ninive. Buku moko elobi ete ntango engumba yango ekweaki, “ebebisamaki nyɛɛ na boumeli ya bambula 2 500.” Kutu, na eleko moko boye, bato bazalaki kondima te ete ezalaki na engumba moko na nkombo Ninive! Kaka na katikati ya siɛklɛ ya 19 nde bato ya arkeoloji bayaki komona mwa bilembo oyo emonisi esika oyo engumba Ninive ezalaki. Lelo oyo, esika yango ebebá mpenza mpe esundolamá, yango wana ebongiseli oyo ebatelaka bisika kitoko ya kala elobi boye: “Ata mwa bilembo oyo emonisi esika oyo Ninive ezalaki, ekoki kolimwa mpo na libela.”
Nani ayebisaki Sefania makambo wana nyonso liboso? Ye moko alobaki ete ‘liloba ya Yehova eyelaki ye.’
Biblia epesi biyano na mituna minene ya bomoi
BIBLIA epesi biyano oyo ebongi na mituna minene ya bomoi. Tótalela bandakisa oyo elandi.
MPO NA NINI MABE MPE BAMPASI ETONDI NA MOKILI?
Banda ebandeli tii nsuka, Biblia elobeli likambo etali mabe mpe bampasi. Elobi ete:
“Moto ayangeli moto mpo na komonisa ye mpasi.”
—Mosakoli 8:9.
Boyangeli ya bato, oyo ezali mabe mpe ezali kokoka kobongisa makambo te, ememeli bato mpasi.
“Ntango ná makambo oyo ekanami te ekwelaka bango nyonso.”
—Mosakoli 9:11.
Makambo oyo ekanami te, na ndakisa maladi ya makasi, aksida, makama oyo eutaka na mipɛpɛ makasi, koningana ya mabele, to mpela, ekoki kokómela moto nyonso, ezala na esika nini, to na ntango nini.
“Lisumu ekɔtaki na mokili mpo na moto moko mpe liwa mpo na lisumu.”
—Baroma 5:12.
Ntango Nzambe asalaki mobali mpe mwasi ya liboso, kozanga kokoka mpe liwa ezalaki te. Lisumu “ekɔtaki na mokili” ntango baboyaki kotosa Mozalisi na bango.
Biblia esuki kaka te na koyebisa ntina oyo bato bazali konyokwama. Elaki mpe ete Nzambe akolongola mabe mpe “akopangwisa mpisoli nyonso na miso na bango, mpe liwa ekozala lisusu te, ná lilaka ná koganga ná mpasi ekozala lisusu mpe te.”
SOKI MOTO AKUFI AKENDAKA WAPI?
Biblia emonisi ete soki moto akufi ayebaka lisusu eloko moko te mpe akoki kosala eloko te. Mosakoli 9:5 elobi: “Mpo bato ya bomoi bayebi ete bakokufa; kasi bakufi bayebi ata eloko moko te.” Soki moto akufi, “makanisi na ye ekufi.” (Nzembo 146:4) Na yango, ntango moto akufi, bɔɔngɔ na ye mpe binama na ye nyonso ya nzoto, etikaka kosala. Yango wana, moto oyo akufi akoki kosala eloko te, koyoka te, to kokanisa te.
Nzokande, Biblia esuki kaka te na koyebisa biso ndenge moto akómaka soki akufi. Epesi mpe elikya ya malamu mpenza ete bato oyo bakufá bakozonga na bomoi na nzela ya lisekwa.
MPO NA NINI TOZALI NA BOMOI?
Biblia elobi ete Yehova Nzambe asalaki mobali ná mwasi. (Ebandeli 1:27) Adama, mobali ya liboso, abengami “mwana ya Nzambe.” (Luka 3:38) Moto akelamaki mpo azala na boyokani malamu ná Nzambe, Tata na ye ya likoló, azala na bomoi ya esengo mpe ya malamu libela na libela awa na mabele. Yango wana, bato nyonso babotamaka na mposa makasi ya kosambela mpe koyeba makambo ya Nzambe. Na yango, Biblia elobi: “Esengo na baoyo bayebi bobola na bango ya elimo.”
Lisusu, Biblia elobi: “Esengo nde na baoyo bazali koyoka liloba ya Nzambe mpe kotosa yango!” (Luka 11:28) Biblia eteyaka biso makambo ya Nzambe, esalisaka biso tózala na bomoi ya esengo lelo oyo mpe epesi biso elikya mpo na mikolo ezali ekoya.
Okoki koyeba nkolo Biblia
NSIMA ya kotalela bosolo ya makambo, bamilio ya bato na mokili mobimba bamonaki ete Biblia ezali kaka te buku moko oyo elobeli masolo ya kala. Bandimisami ete Biblia ezali Liloba ya Nzambe, oyo ekomamaki na litambwisi ya elimo na ye, oyo na nzela na yango Nzambe ayebisi nsango na ye epai ya bato, ezala mpe yo! Na nzela na yango, Nzambe azali kobenga yo oyeba ye mpe okóma moninga na ye. Biblia elobi: “Bópusana penepene na Nzambe, mpe ye akopusana penepene na bino.”
Koyekola Biblia na mozindo esalisaka biso tóyeba ebele ya makambo ya malamu. Makambo yango nini? Kaka ndenge kotánga buku moko ekoki kosalisa yo oyeba makanisi ya moto oyo akomaki yango, kotánga Biblia esalisaka biso tóyeba makanisi mpe mayoki ya Nzambe, oyo akomisaki Biblia. Yango elimboli nini mpo na yo? Okoki koyeba makanisi mpe mayoki ya Mozalisi na yo! Longola yango, Biblia emonisi:
Nkombo ya Nzambe, bomoto na ye, mpe bizaleli na ye oyo ezali malamu mingi.
Mokano ya Nzambe mpo na bato.
Oyo okoki kosala mpo na kokóma na boyokani malamu ná Nzambe.
Olingi koyeba makambo mosusu mingi? Batatoli ya Yehova bakosepela kosalisa yo. Bakoki koyekola na yo Biblia ofele. Yango ekosalisa yo opusana lisusu pene na Yehova, Nzambe oyo akomisaki Biblia.
Lisolo oyo elobeli mwa makambo oyo emonisi ete Biblia ezali buku oyo ekomamaki na litambwisi ya elimo ya Nzambe. Mpo na koyeba makambo mosusu, talá mokapo 2 ya buku Makambo oyo Biblia eteyaka, oyo ebimisami na Batatoli ya Yehova mpe ezali na www.jw.org
Okoki mpe kotala video Biblia ezali mokanda ya nani? oyo ezali na www.jw.org
Talá esika bakomi MIKANDA > BAVIDEO
^ par. 10 Biblia ebengaka Nzambe na nkombo na ye, Yehova.


text:
LINƆ́NGI YA MOSƐNZƐLI Sanza ya Novembre 2013 | Mateya ya lokuta oyo etindaka bato bálinga Nzambe te
Mateya ya lokuta oyo mangomba ezongelaka mbula na mbula etindaka bato bálinga Nzambe te mpe bámona ete azali mpenza mosika na biso. Ndenge nini toyebi ete Nzambe azalaka mosika na biso te mpe motema mabe te?
ELOBELI TITRE YA EZIPELI
Ntina oyo bato mosusu bakokaka te kolinga Nzambe
Omiyokaka lokola ozali mosika na Nzambe? Tosengeli mpenza kolinga Nzambe? Tángá ntina oyo bakristo mosusu bakanisaki bongo.
ELOBELI TITRE YA EZIPELI
Liteya ya lokuta oyo elobaka ete Nzambe azali na nkombo te
Okoki mpenza koyeba nkombo ya Nzambe mpe kosalela yango? Mpo na nini ezali na ntina?
ELOBELI TITRE YA EZIPELI
Liteya ya lokuta oyo elobaka ete Nzambe azali libombami
Liteya ya Trinite epekisaka bato báyeba mpenza Nzambe mpe bálinga ye. Okoki mpenza kolinga moto oyo ezali mpenza mpasi koyeba to kososola makambo na ye?
ELOBELI TITRE YA EZIPELI
Liteya ya lokuta oyo etindaka bato bákanisa ete Nzambe azali motema mabe
Bato mingi bakanisaka ete Nzambe apesaka basumuki etumbu ya seko. Nzambe asalaka makambo na motema mabe? Nini mpenza ekómelaka moto soki akufi?
ELOBELI TITRE YA EZIPELI
Solo ekoki kopesa yo bonsomi
Likambo nini Yesu amonisaki oyo ekoki kosalisa biso tóyeba soki mateya ya mangomba ezali solo to te?
MPO NA LIBOTA YA ESENGO
Ndenge ya kosolola na mwana na yo kozanga koswana
Mwana na yo azali koluka kobongisa bomoto na ye mpe azali na mposa ete libota ezala esika oyo ekosalisa ye abimisa makanisi na ye. Ndenge nini okoki kosalisa ye?
KOKÓMA MONINGA YA NZAMBE
“Moto oyo apesaka mbano na baoyo bazali koluka ye na mposa makasi”
Yehova asepelaka na kondima ya ndenge nini? Mbano nini akopesa baoyo basambelaka ye na bosembo?
MEKOLÁ KONDIMA NA BANGO
“Atángamaki moyengebene mpo na misala na ye”
Ndenge nini lisolo ya bomoi ya Rahaba emonisi ete moto nyonso azali na motuya na miso ya Yehova? Kondima na ye ekoki koteya biso nini?
Biyano na mituna ya Biblia
Bato nyonso ya malamu bakendaka likoló? Talá oyo Biblia elobi.
Makambo mosusu
Batatoli ya Yehova bakanisaka ete kaka bango nde lingomba ya solo?
Yesu alobaki nde ete banzela oyo ememaka na lobiko ezali ebele?


text:
Lisolo 8: Bilombe na mokili
SOKI omoni mobali moko molai mpenza, oyo motó na ye ekoki kotuta plafɔ ya ndako na bino, azali koya esika ozali, okokanisa nini? Moto yango akoki kozala elombe! Na ntango moko boye ya kala, bilombe mpe bazalaki awa na mabele. Biblia emonisi ete batata na bango ezalaki baanzelu. Yango esalemaki ndenge nini?
Kobosana te ete Satana, anzelu mabe, azalaki ntango nyonso koluka kotya mobulu na mokili. Kutu, amekaki mpe kobebisa baanzelu. Nzokande, kati na baanzelu yango, bamosusu bayokelaki ye. Batikaki mosala oyo Nzambe apesaki bango na likoló. Bakitaki awa na mabele mpe balataki nzoto lokola oyo ya bato. Boyebi mpo na nini basalaki bongo?
Biblia eyebisi biso ete baanzelu wana bamonaki ete bana basi ya bato bazalaki kitoko mpe bayokaki mposa ya kofanda na bango elongo. Bongo bayaki awa na mabele mpe babalaki basi yango. Biblia emonisi ete likambo yango ezalaki mabe mpenza, mpo Nzambe asalaki baanzelu báfandaka nde na likoló.
Baanzelu yango ná basi na bango babotaki bana oyo bakesanaki na bana mosusu. Ekoki kozala ete na ntango ya kobotama, bokeseni wana ezalaki komonana te. Kasi na nsima, bazalaki kokola mingi mpenza, mpe bakómi makasi koleka, tii bakómi bilombe.
Bilombe wana bazalaki bato mabe. Lokola bazalaki minene mpe makasi mingi, bazalaki konyokola bato. Balingaki ete bato nyonso bázala mabe lokola bango.
Enoka akufaki, kasi moto mosusu ya malamu amonanaki na mokili. Nkombo na ye Noa. Moto yango azalaki ntango nyonso kotosa Nzambe.
Mokolo mosusu Nzambe ayebisi Noa ete akoboma bato mabe nyonso, kasi akobikisa ye ná libota na ye ná banyama mingi. Tótala ndenge Nzambe asalaki yango.
Mituna
- Likambo nini esalemaki ntango baanzelu mosusu ya Nzambe bayokelaki Satana?
- Mpo na nini baanzelu mosusu batikaki mosala na bango na likoló mpe bayei awa na mabele?
- Mpo na nini ndenge baanzelu bakitaki awa na mabele mpe balati nzoto ya bato ezalaki mabe?
- Bana ya baanzelu bazalaki ndenge nini?
- Ndenge ozali komona yango na elilingi, bana ya baanzelu babandaki kosala nini ntango bakómaki bilombe?
- Nsima ya Enoka, wapi moto mosusu ya malamu oyo azalaki na mokili, mpe mpo na nini Nzambe alingaki ye?
Mituna mosusu
- Tángá Ebandeli 6:1-8.
Ebandeli 6:6 elobi nini mpo na komonisa ndenge Yehova ayokaka mpo na etamboli na biso? (Nz. 78:40, 41; Mas. 27:11)
- Tángá Yuda 6.
Ndenge nini baanzelu oyo “babatelaki te esika na bango ya ebandeli” na mikolo ya Noa bazali lokola likebisi mpo na biso lelo? (1 Ko. 3:5-9; 2 Pe. 2:4, 9, 10)


text:
c mon blog zala alaise!!! yo nzinzi, eloko oyo ozo ya na blog na nga pona kokoma ba n importe koi keba naza masta nayo te, ni camarade na yo
oyoki !!! yo zoba eloko basalela ndumba niama
koma lisusu okomona nayebi yo tres b1 continUERsoki OYE na blog na nga oyebi soki okosala nini ?fina tala likolo fina croix ya rouge pe tisch ab bitsch nor einmal hast du mit mir zu tun!!!! SOKI OLONGI BAFINGA YO TE BANGA MAKAMBU!!!! ALORS POUR LEES AUTRE BONNE VISTE QUE DIEU VOUS BENISSE
Retour au blog de topcongolaise
chubagastra7, Posté le vendredi 01 août 2008 11:53
beautiful.
MG-PLAYGIRL, Posté le dimanche 15 juin 2008 17:21
essimbi
LilZaiko, Posté le lundi 11 février 2008 21:43
la famille


text:
JW LIBRARY
Kozwa Babiblia mpe kosalela yango—Android
Kotánga mpe koyekola Biblia ezali likambo ya libosoliboso na JW Library.
Landá makambo oyo mpo oyeba kozwa mpe kosalela Babiblia:
Kozwa Biblia
Okoki kozwa Babiblia mpo na kotánga mpe koyekola ntango ozali kosalela Internet te.
Fungolá menu, mpe bɛtá esika bakomi Bible mpo omona liste ya mikanda ya Biblia.
Bɛtá elembo ya minɔkɔ mpo na komona Babiblia oyo okoki kozwa. Babiblia ya minɔkɔ oyo osalelaka mingi ekozala esika ya liboso. Okoki mpe koluka Biblia moko soki obɛti nkombo ya monɔkɔ to ya Biblia yango. Na ndakisa, bɛtá “int” mpo omona Kingdom Interlinear na Lingelesi to bɛtá “port” mpo omona Babiblia ya Portugais.
Babiblia oyo ozwi naino te ezali na elembo ya lipata pene na yango. Bɛtá Biblia moko mpo ozwa yango. Soki Biblia yango ekɔti na aparɛyi na yo, lipata yango ekolimwa. Bɛtá lisusu Biblia yango mpo na kofungola yango.
Soki omoni te Biblia oyo ozali koluka, meká mbala nsima. Babiblia mosusu ekobakisama soki ekɔti na JW library.
Kolongola Biblia
Okoki kolongola Biblia moko soki mposa na yango esili to mpo aparɛyi na yo etonda na biloko ebele te.
Fungolá menu mpe bɛtá na Bible, na nsima bɛtá elembo ya Minɔkɔ mpo ofungola liste ya Babiblia. Bɛtá madodo misato oyo ezali pene na Biblia oyo olingi kolongola; na nsima bɛtá Supprimer.
Kozwa mbongwana oyo ekɔti na Biblia
Ntango mosusu bakoki kokɔtisa mwa mbongwana na Biblia oyo osilá kozwa.
Na ntango yango, elembo moko ekobakisama pembeni ya madodo. Soki obɛti Biblia yango, okomona liyebisi oyo elobi ete bakɔtisi mwa mbongwana. Bɛtá Télécharger mpo na kozwa yango, to bɛtá Plus tard mpo okoba kosalela Biblia oyo osilá kozwa.
Makambo yango ebimaki na sanza ya mibale na 2015 na JW Library 1.4, oyo esalaka malamu na aparɛyi Android 2.3 matá. Soki ozali komona yango te, landá malako oyo ezali na lisolo “Bandá kosalela JW Library—Android,” na motó ya likambo Mpo na Kozwa makambo ya sika.


text:
Bobele liboso ya liwa na ye uta na caner na 1981, mokomi moko ya boswani William Saroyan ayebisaki na bapanzi nsango, “Banso tosengeli kokufa, kasi nazalaki ntango nyonso kondima bolongoli ekoki kosalema na oyo etali ngai. Sikawa nini?”1
“Sikawa nini” yango na elongi ya liwa na bomoi oyo mpe “sikawa nini” na kotala na bomoi nsima ya liwa ezali na motema ya mituna ya molimo ete bozongisi ya nsango malamu ya Yesu Klisto eyanoli kitoko mpenza na libongisi ya Tata ya esengo.
Na bomoi oyo tozali koseka, kolela, kosala, kosakana, kovanda, mpe nsima kokufa. Yobo atunaki motuna ya kokesenisa, “Soki moto akufi, akoki kobika lisusu? ”2 Eyano ezali koyoka iyo na ntina ya libonza ya komikaba ya Mobikisi. Eteni moko ya maloba mingi ya ebandeli ya Yobo mpo na eyano ezali na ntina: “Moto oyo abotami na mwasi azali na mikolo moke. … Ayaki liboso lokola fololo, mpe akatami na nse…. Wana ezali elikia ya nzete, soki bakati yango na nse, ete ekoki kokola lisusu, mpe ete etumu ya bopete ekoki te kotika… mpe kopesa liboso bitape lokola nzete.”3
Mwango ya Tata na biso ezali na ntina ya mabota. Mingi ya makomi na biso eleki makasi esaleli liloba ya nzete na misisa na yango mpe bitape lokola lisese.
Na bokangi mokapo ya Boyokani ya Kala, Malaki, na kolimbolaka Boyei ya Mibale ya Mobikisi, asalelaki lisese oyo. Kolobaka na ntina ya lolendo mpe loma, akomaki ete bakozikisama lokola mputulu mpe “ete ekotika bango ata mosisa to etape.”4 Malaki asukisi mokapo oyo na elaka ya Nkolo:
“Tala, Nakotindela bino profeta Eliya liboso ya boyei ya mokolo monene mpe ya nsomo ya Nkolo:
“Mpe akobalusa mitema ya baboti epai ya bana, mpe mitema ya bana epai ya baboti na bango, na bobangi ete naya kobeta mokili na ekila.”5
Na ntongontongo ya Bozongisi, Moroni abetaki lisusu sete na etinda oyo na ebandeli ya liteya na ye epai ya elenge Joseph Smith na 1823.6
Baklisto mpe Bayuda na mokili mobimba bandimi lisolo ya Boyokani ya Kala ya Eliya.7 Azalaki profeta ya nsuka ya kozala na nguya ya kokanga ya bonganganzambe ya Melekisedeke liboso ya ntango ya Yesu Klisto.8
Eliya Azongisi Bafungola
Bozongi ya Eliya esalamaki na Tempelo ya Kirtland na sanza ya minei 3, 1836. Alobaki ete azali kokokisa elaka ya Malaki. Apesaki bafungola ya bonganganzambe mpo na kokanga mabota na eleko oyo.9Etinda ya Eliya ebongisamaki na wapi ezali ntango mosusu kobengama molimo ya Eliya, oyo, lokola Mpaka Russell M. Nelson ateyaki, ezali “ bolakisimi ya Molimo Mosantu kotatolaka na ntina ya ezalela ya bonzambe ya libota.”10
Mobikisi abetaki sete na ntina ya kozala ya libatisi. Ateyaki, “Longola se moto abotami na mayi mpe na Molimo, akoki te kokota na bokonzi ya Nzambe.”11 Mobikisi ye moko azwaki libatisi mpo na kopesa ndakisa. Nini mpo na bakufi oyo bazwaki libatisi te?
Malongi ya Tempelo mpe Mosala ya Mambi ma Libota
Na sanza ya zomi 11, 1840, na Nauvoo, Vilate Kimball akomelaki molongani na ye mokanda, Mpaka Heber C. Kimball, oyo eolngo na baninga mosusu ya Bazomi na Babale bazalaki kosala misio na Grande Bretagne. Likita Linene ya sanza ya zomi esengelaka kosalema mwa mikolo liboso.
Nalobi uta na biteni ya mokanda ya Vilate: “Tozalaki na likita monene mingi mpe ya bosepeli mingi oyo esalemi naino te banda Eklezia ebongisamaki…. Mokambi [Joseph] Smith afungolaki likambo ya sika mpe ya nkembo. … Ezali, kobatisamaka mpo na bakufi. Paulo alobaki mpo na yango, naBakolinti ya yambo mokapo ya 15 molongo ya 29. Joseph azwaki litondi mingi ya ndimbola na yango na bobimisi. Alobi ezali libaku ya [bandimi ya] Eklezia oyo kozwa libatsi mpo na bana banso ya bankoko na bango oyo bakufa liboso ya nsango malamu oyo eya na mokili . … Nakosalaka bongo, tokosala lokola basali mpo na bango, mpe tokopesa bango libaku ya koyaka na mokili na Lisekwa ya Yambo. Alobaki bakoteyama nsango malamu na boloko.”
Vilate abakisaki: “Nalingi kobatisama mpo na mama na ngai. … Ezali oyo malongi ya nkembo te?”12
Malongi ya ntina etali bosangisi mabota eyaki na mokili molongo na molongo mpe mosise na mosise. Makuli na nzela ya moto mosusu ezali na motema ya kokangisa lisanga mabota ya seko, kokangisa misisa na bitape.
Malongi ya libota na mambi ma libota mpe mosala ya tempelo ezali polele. Nkolo na mateya ya bobimisi ya ebandeli alobelaki “libatisi mpo na bakufi na bino.”13 Lotomo ya malongi na biso ezali epai ya bankoko na bisomei. Oyo ezali mpamba te mabongisi ya celesitiale ya lola evandisami likolo ya mabota.14 Bakambi ya Yambo batindaki bandimi, mingimingi bilenge, mpe bilenge bakoli minzemba, babeta nsete na mosala ya mabi ma libota mpe makuli ya mpo na nkombo ya mabota na bangomei to nkombo ya bankoko ya bandimi ya paloasi mpe ya likonzi na bango.15 Tosengeli kokangisama na misisa mpe bitape na biso. Likanisi ya kozala lisanga na bokonzi ya seko ezali solo ya nkembo.
Batempelo
Wilford Woodruff alakisaki ete Profeta Joseph Smith avandaki ntango molai ekoka mpo na kotia moboko ya mosala ya tempelo. Na nsuka ya ngonga ye, Joseph Smith, akutanaki na Lisanga Likoki ya Bazomi na Babale, apesaki bango dotasio na bango.16
Na nsima ya liwa ya martiro ya Profeta, Basantu basilisaki Tempelo ya Nauvoo, mpe nguya ya bokangisi esalemaki mpo na kopambola bamilio ya bandimi ya botongongo liboso ya bobimi mpo na kokende na Mountain West. Mibu ntuku misato nsima, na bosilisi ya Tempelo ya St. George, Mokambi Brigham Young amonaki ndimbola ya seko ya makuli ya lobiko na nsuka kozwamaka mpo na bamoi mpe bawa.17
Oyo ezali maloba ya pete ya Mokambi Wilford Woodruff: “Ezali na libongisi moko te Nkolo abimisi oyo nasepeli na yango mingi koleka na bosikoli ya bakufi na biso; eye tokozwa batata na biso, bamama na biso, basi na biso mpe bana na biso elongo na biso kati na lisanga ya libota, na ntongo ya lisekwa ya yambo mpe na Bokonzi ya Celesitiale. Wana ezali mabongisi minene. Esengi mpenza komibonza.”18
Ntango monene nini kozala na bomoi. Oyo ezali eleko ya nsuka, mpe tokoki koyoka botambwisi mbanngo ya mosala ya lobiko na bituka nyonso wapi liyokani ya lobiko ezali.19 Tozali sikawa na batempelo mingi na mikili mobimba mpo na kopesa makuli ya lobiko oyo. Kokende na tempelo mpo bozongisi sika ya molimo, kimia, bobangi te, mpe boyangeli na bomoi na biso ezali lisusu lipamboli monene.20
Ekokaki mobu moko te nsima Mokambi Thomas S. Monson abiangemaki lokola Apostolo, asalaki losambo ya kobonza Ndako ya Mikanda ya Bonkoko ya Tempelo ya Los Angeles. Alobaki na ntina ya bankoko bakufa “kozelaka [mpo na] mokolo ntango bino mpe ngai tokosala boluki oyo esengeli mpo na kokombola nzela, … [mpe] na yango kokende kati na ndako ya Nzambe mpe kosala mosala wana… oyo bango … bakoki kosala te.”21
Nsima ntango-Mpaka Monson apeasaki makebisi ya kobulisa wana na sanza ya motoba 20, 1964, ezalaki bobele batempelo efungwama 12. Na eleko Mokambi Monson asalaki na lisanga ya likolo ya Eklezia, 130 ya batempelo 142 na biso efungwama ezalaki na losambo na bango ya kobonza ya ebandeli. Ezali eloko moko te ezangi likamwisi komona botambwisi mbango mosala ya lobiko na mikolo na biso. Batempelo ntuku mibale na mwambe misusu epesameli nsango mpe ezali na biteni ekeseni na botongi. Ntuku mwambe na mitano likolo ya mokama ya bandimi ya Eklezia bavandi sikawa na ntaka ya 320 km na tempelo.
Lisolo ya Tekinolozi ya Libota
Lisolo ya Tekinolozi ya libota ezalaki lisusu kokoba na kokamwisa. Mokambi Howard W. Hunter alobaki na sanza ya zomi na moko 1994: “Tobandi kosalela informatiki mpo na kotambwisa mbangu mosala ya bule ya kopesaka makuli mpo na bakufi. Mosala ya tekinolozi… ememamaki mbangu na Nkolo yemei. … Nzokande, totelemi bobele na ekuke ya nini tokoki kosala na bisalelo oyo.”22
Na mibu 19 uta maloba ya lisakoli oyo, botamboli mbango ya tekinolozi ezali pene ya kokamwisa. Mama moko ya mibu 36 ya bana ya bilenge kala te agangaki epai na ngai, “Kaka kanisa— tolongwe uta na balecteur ya microfilm na bandako ya mambi ma libota ebulisama mpe tokomi kovandaka na mesa ya makusa na ordinatele kosalaka mambi ma libota soki bana na ngai na nsuka balali.” Bandeko ya basi mpe mibali, bandako ya mambi ma libota ezali sikawa na mabota na biso.
Tempelo mpe mambi ma libota ezali kaka mpo na biso te. Bokanisa mpo na baye ya ngambo mosusu ya elamba kozelaka mpo na kozwa makuli ya lobiko oyo ebimisa bango na boombo ya boloko ya molimo.Boloko elimbolami lokola “ezalela ya bovandi to bokangemi.”23 Baye na bokangemi bakoki kozala kotunaka motuna ya William Saroyan: “Sikawa nini?”
Ndeko mwasi moko ya bondimi akabolaki liyebi ya ndenge ya molimo na Tempelo ya Salt Lake. Ntango azalaki na lisuku ya nkotisa, nsima ya maloba ya bokuli nkotisa ya bozwili elobamamaki, ayokaki, “Mpe mokangami akokangolama!” Ayokaki liyoki monene ya likambo ya likama mpo na baye bazalaki kozela mosala ya libatisi mpe ya nkotisa na bango. Ntango azongaki ndako, alukaki makomi mpo na maloba ayokaka. Akutaki lisakola ya Joseph Smith naeteni ya 128 ya Doctrine & Alliances: “Tika mitema na bino esepela, mpe ezala na esengo koleka. Tika mokili ebima na koyembaka. Tika bakufi bayemba nzembo ya Nzambe ya masanzoli ya seko mpo na Mokonzi Emanuele, oyo akulisamaki, liboso mokili ezala, oyo akopesa biso makoki mpo na kosikola bango uta na boloko na bango; mpo na bakangami bakokangolama.”24
Motuna ezali, nini tosengeli kosala? Toli ya Profeta Joseph ezalaki kolakisa na tempelo “makundoli ya bakufi na biso, oyo bakolongobana mpo na bondimami nyonso.”25
Bakambi ya Eklezia babimisaki libiangi ya bosenga makasi na nkola ya kobuta koleka liboso na kosalela tekinolozi mpo na koyeba molimo ya Eliya, koluka bankoko na bango mpe kosala makuli ya tempelo mpo na bango.26 Mingi ya botomboli ya bozito na kotambwisa mbango mosala ya lobiko ya babomoi mpe bakufi lokola ekosalema na bino bilenge.27
Soki bilenge na palwasi moko na moko bakokende bobele na tempelo mpe kosala mabatisi mpo na bakufi na bango te kasi lisusu kosala elongo na mabota na bango mpe bandimi mosusu ya paloasi mpo na kopesa bankombo ya libota mpo na mosala ya likuli bakosala, bango mpe Eklezia bakopambolama mpenza. Komona mpamba te nguya ya bawa na kosungaka makasi mpe esengo na bino ya kokutanaka na nsuka na baye bozali kosalisa. Lipamboli ya ntina ya seko ya kosangisaka mabota na bisomei ezali pene koleka bososoli.28
Na mokili mobimba bandimi ya Eklezia, ntuku mitano na moko likolo ya mokama ya mikolo mingi bazali na baboti nyonso mibale te na eteni ya Nzete ya Libota ya site ya FamilySearch Interneti ya Eklezia. Ntuku motoba na mitano likolo ya mokama ya mikolo basali naino te motango ya bankoko nyonso minei.29 Mikundola, biso kozanga misisa mpe bitape na biso tokoki kobikisama te. Bandimi ya Eklezia basengeli kozwa mpe kokoma nsango oyo ya ntina.
Na nsuka tozali na malongi, batempelo, mpe tekinolozi mpo ete mabota esala mosala ya nkembo oyo ya lobiko. Napesi lolenge moko oyo ekoki kosalelama. Mabota ekoki kozala na “Nzete ya Kosangisa Libota.” Oyo esengeli kozala bokasi ya kozongela. Moko nyonso akomema mambi ma libota, masolo, mpe bafoto, elongo na biloko elingamaki ya bankoko mpe ya baboti oyo ezali. Bilenge na biso basepelaka koyekola na ntina ya bomoi ya baye libota—bawuta wapi mpe lolenge nini bavandaki. Mingi bazali na mitema ya kobaluka epai ya batata. Balingi masolo mpe bafoto, mpe bazali na boyebi ya tekinolozi mpo na koscaner mpe kotelecharger masolo oyo mpe bafoto na Nzete ya Libota mpe kosangisa mikanda esika nsango ewuti elongo na bankoko mpo na kobomba oyo mpo na ntango nyonso. Ya solo, ntina monene ezali mpo na kokana makuli nini esengeli naino kosalema mpe kopesa mikumba mpo na mosala ntina ya tempelo. Mwa bukuLibota na ngai ekoki kosalema mpo na kosalisa kokoma nsango ya libota, masolo, mpe bafoto oyo nsima ekoki kotiama na Nzete ya Libota na Interneti.
Komipesa ya libota mpe babozeli na yango esengeli kosala na likolo ya bapriorite na biso mpo na kobatela atandele na biso ya bonzambe. Mpo na baoyo bazali koluka bosaleli ya mokolo ya sabato ebotaka mbuma mingi mpo na libota lokola lisanga, botambwisi mbango ya mosala oyo ezali mabele ebongisami. Mama moko na bokumisi ayebisaki lolenge mwana na ye ya mobali ya mibu 17 ayekolaka ordinatele nsima ya eklezia na mokolo ya Eyenga mpo na kosala mosala ya mambi ma libota mpe mwana na ye ya mobali ya mibu 10 alingi koyoka masolo mpe kotala bafoto ya bankoko na ye. Oyo apambolaki libota na ye mobimba mpo na koyeba molimo ya Eliya. Misisa mpe bitape na biso ya ntalo esengeli koleisama.
Yesu Klisto apesaki bomoi na Ye lokola bomikabi ya bozwilii. Apesaki solo eyano na motuna motunamaki na Yobo. Alongaki liwa mpo na bato banso, oyo tokokaki te kosala bisomei. Tokoki nzokande, kosala mayokani ya bozwili mpe kokoma solo babikisi na Ngomba ya Siona30 mpo na mabota na biso moko na ntina ete biso, elongo na bango tokoka konetolama mpe kobikisama lokola.
Natatoli mpo na libonza ya bomikami ya Mobikisi mpe solo mpenza na mwango ya Tata mpo na biso mpe mabota na biso. Na nkombo ya Yesu Klisto, amene.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Bakonzi 13:1-25
13 Na mbula ya ntuku mibale na misato (23) ya Yehoashe+ mwana ya Ahazia+ mokonzi ya Yuda, Yehoahaze+ mwana ya Yehu,+ akómaki mokonzi ya Yisraele na Samaria na boumeli ya mbula zomi na nsambo.2 Mpe azalaki se kosala oyo ezali mabe na miso ya Yehova+ mpe kolanda lisumu ya Yeroboame+ mwana ya Nebate, oyo atindaki Yisraele básala.+ Alongwaki na yango te.3 Mpe nkanda ya Yehova+ engalelaki Yisraele, bongo apesaki bango na lobɔkɔ ya Hazaele+ mokonzi ya Siri mpe na lobɔkɔ ya Bene-hadade+ mwana ya Hazaele, mikolo nyonso wana.4 Na nsima, Yehoahaze akitisaki Yehova motema,+ bongo Yehova ayokaki+ ye; mpo amonaki monyoko ya Yisraele,+ mpamba te mokonzi ya Siri anyokolaki bango.+5 Na yango, Yehova apesaki Yisraele mobikisi,+ bongo balongwaki na lobɔkɔ ya Siri, mpe bana ya Yisraele bakobaki kofanda na bandako na bango ndenge bafandaki liboso.+6 (Kasi balongwaki te na lisumu ya ndako ya Yeroboame, oyo atindaki Yisraele básala.+ Atambolaki na yango;+ kutu nzete ya losambo+ etɛlɛmaki na Samaria.)7 Mpo atikelaki Yehoahaze kaka basoda ntuku mitano (50) oyo batambolaka na mpunda mpe makalo zomi mpe basoda nkóto zomi (10 000) oyo batambolaka na makolo,+ mpamba te mokonzi ya Siri abomaki bango,+ anyatinyati bango lokola putulu oyo ebimaka ntango bazali kotutatuta mbuma.+8 Makambo mosusu ya Yehoahaze mpe nyonso oyo asalaki mpe nguya na ye ekomami te na buku+ ya makambo ya mikolo ya bakonzi ya Yisraele?9 Nsukansuka, Yehoahaze alalaki esika moko na bankɔkɔ na ye, mpe bakundaki ye na Samaria;+ mpe Yehoashe+ mwana na ye abandaki koyangela na esika na ye.10 Na mbula ya ntuku misato na nsambo (37) ya Yehoashe mokonzi ya Yuda, Yehoashe+ mwana ya Yehoahaze akómaki mokonzi ya Yisraele na Samaria na boumeli ya mbula zomi na motoba.11 Mpe akobaki kosala oyo ezali mabe na miso ya Yehova.+ Alongwaki te na masumu nyonso ya Yeroboame mwana ya Nebate, oyo atindaki Yisraele básala.+ Atambolaki na yango.12 Makambo mosusu ya Yehoashe mpe nyonso oyo asalaki mpe nguya na ye mpe ndenge abundaki+ na Amazia mokonzi ya Yuda ekomami te na buku+ ya makambo ya mikolo ya bakonzi ya Yisraele?13 Nsukansuka, Yehoashe alalaki esika moko na bankɔkɔ na ye, mpe Yeroboame+ afandaki na kiti na ye ya bokonzi. Yehoashe akundamaki na Samaria, esika moko na bakonzi ya Yisraele.+14 Nzokande Elisha+ abɛlaki maladi oyo asengelaki kokufa+ na yango. Bongo Yehoashe mokonzi ya Yisraele akitaki epai na ye mpe abandaki kolelela ye na elongi mpe koloba: “Tata na ngai,+ tata na ngai, likalo ya etumba ya Yisraele ná bato na ye oyo batambolaka na mpunda!”+15 Mpe Elisha alobaki na ye ete: “Zwá litimbo ná makula.” Bongo azwaki litimbo ná makula.16 Mpe alobaki lisusu na mokonzi ya Yisraele: “Tyá lobɔkɔ na yo na litimbo.” Na yango, atyaki lobɔkɔ na ye na litimbo; nsima na yango, Elisha atyaki mabɔkɔ na ye likoló ya mabɔkɔ+ ya mokonzi.17 Bongo alobaki ete: “Fungolá lininisa na ngámbo ya ɛsti.” Mpe afungolaki yango. Na nsuka, Elisha alobaki boye: “Bɛtá likula!” Mpe abɛtaki yango. Bongo alobaki: “Likula ya lobiko ya Yehova, ɛɛ likula ya lobiko+ mpo na kolonga Siri! Mpe okobɛta mpenza Siri na Afeke+ tii okosilisa yango nyɛɛ.”18 Mpe alobaki lisusu boye: “Zwá makula.” Mpe azwaki yango. Na yango, alobaki na mokonzi ya Yisraele ete: “Bɛtá na mabele.” Bongo abɛtaki mbala misato mpe atiki.+19 Mpe moto ya Nzambe ya solo+ asilikelaki ye; bongo alobaki boye: “Esengelaki kobɛta mbala mitano to motoba! Boye olingaki mpenza kobɛta Siri tii kosilisa yango nyɛɛ, kasi sikoyo okobɛta Siri kaka mbala misato.”+20 Nsima na yango, Elisha akufaki mpe bakundaki ye.+ Mpe bituluku ya bapunzi+ kati na Bamoabe+ ezalaki koya mbala na mbala na mokili yango na ebandeli ya mbula.21 Mpe esalemaki boye: ntango bazalaki kokunda moto moko, Ee talá, bamonaki etuluku ya bapunzi. Na mbala moko, babwakaki moto yango na kati ya lilita ya Elisha mpe bakendaki. Ntango moto yango atutaki mikuwa ya Elisha, na mbala moko, azongaki na bomoi+ mpe atɛlɛmaki na makolo na ye.+22 Bongo Hazaele+ mokonzi ya Siri anyokolaki+ Yisraele mikolo nyonso ya Yehoahaze.23 Kasi Yehova amoniselaki bango boboto+ mpe ayokelaki bango mawa+ mpe atyelaki bango likebi mpo na kondimana+ na ye ná Abrahama,+ Yisaka+ ná Yakobo;+ mpe alingaki te kobebisa bango,+ mpe abwakaki bango mosika na elongi na ye te tii sikoyo.24 Nsukansuka, Hazaele mokonzi ya Siri akufaki, mpe Bene-hadade mwana na ye abandaki koyangela na esika na ye.25 Mpe Yehoashe mwana ya Yehoahaze azwaki lisusu na lobɔkɔ ya Bene-hadade mwana ya Hazaele bingumba oyo azwaki na etumba na lobɔkɔ ya tata na ye Yehoahaze. Mbala misato, Yehoashe abɛtaki ye, mpe azwaki lisusu bingumba ya Yisraele.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Ntango 14:1-15
14 Nsukansuka, Abiya alalaki esika moko na bankɔkɔ na ye,+ mpe bakundaki ye na Sité ya Davidi;+ mpe mwana na ye Asa+ abandaki koyangela na esika na ye. Na mikolo na ye, mokili ekómaki na kimya+ mbula zomi.2 Mpe Asa asalaki oyo ezali malamu mpe sembo na miso ya Yehova Nzambe na ye.3 Bongo alongolaki bitumbelo ya bapaya+ mpe bisika oyo etombwaná,+ abukaki makonzí ya losambo+ mpe akataki banzete ya losambo.+4 Lisusu, alobaki na Yuda báluka+ Yehova Nzambe ya bankɔkɔ na bango mpe bátosa mobeko+ mpe mitindo.+5 Bongo alongolaki na bingumba nyonso ya Yuda bisika oyo etombwaná mpe bitumbelo ya mpaka ya malasi;+ mpe bokonzi ezalaki kaka na kimya+ na boyangeli na ye.6 Mpe akobaki kotonga bingumba oyo ebatelami makasi na Yuda,+ mpo mokili ekómaki na kimya; mpe etumba ata moko te ebimelaki ye na bambula wana, mpo Yehova apesaki ye bopemi.+7 Bongo alobaki na Yuda boye: “Tótonga bingumba oyo mpe tózinga yango na bifelo+ ná manɔ́ngi,+ baporte ya bizipeli mibale ná bikangiseli.+ Mokili ezali naino na mabɔkɔ na biso, mpo toluki Yehova Nzambe na biso.+ Toluki, mpe apesi biso bopemi epai na epai.”+ Mpe bazalaki kotonga mpe kolonga.+8 Mpe Asa akómaki na limpinga ya basoda oyo bazalaki komema nguba ya monene+ mpe likɔnga:+ bato nkóto nkama misato (300 000) na Yuda.+ Mpe na Benyamina: baoyo bazalaki komema nguba ya moke mpe kogumba litimbo+ bazalaki nkóto nkama mibale na ntuku mwambe (280 000).+ Baoyo wana nyonso bazalaki bilombe, mibali ya nguya.9 Na nsima, Zera moto ya Etiopi+ abimaki kobunda na bango na limpinga ya basoda oyo ezalaki na bato milio moko (1 000 000)+ mpe makalo nkama misato (300), mpe ayaki kino na Maresha.+10 Bongo Asa abimaki kobunda na ye mpe asalaki bituluku ya etumba na lobwaku ya Zefata na Maresha.11 Mpe Asa abandaki kobelela Yehova Nzambe na ye+ mpe koloba boye: “Ee Yehova, ezala bato bazali mingi, ezala bazali na makasi te, yo osalisaka kaka.+ Salisá biso, Ee Yehova, Nzambe na biso, mpo totyeli yo motema,+ mpe toyei kobunda na ebele ya bato oyo na nkombo na yo.+ Ee Yehova, yo ozali Nzambe na biso.+ Moto—mowei mpamba—azala na makasi te ya kobunda na yo.”+12 Na yango, Yehova alongaki+ bato ya Etiopi liboso ya Asa mpe liboso ya Yuda, mpe bato ya Etiopi bakimaki.13 Mpe Asa ná bato oyo bazalaki na ye bakobaki kolanda bango kino na Gerare,+ mpe bato ya Etiopi bazalaki se kokwea kino moto ya bomoi azalaki lisusu te na kati na bango; mpo babukanaki liboso ya Yehova+ mpe liboso ya kaa na ye.+ Nsima na yango, bamemaki ebele ya biloko oyo bapunzaki.+14 Lisusu, babɛtaki bingumba nyonso ya zingazinga na Gerare, mpo nsɔmɔ+ ya Yehova ekwelaki bango, mpe bakobaki kopunza bingumba nyonso, mpo biloko ya kopunza ezalaki mingi kati na yango.+15 Mpe babebisaki ata bahema+ ya bibwɛlɛ, bongo bakangaki+ bitonga ebele mpe bakamela;+ nsima na yango, bazongaki na Yerusaleme.